text:
POLEDIŠANO LE MOAGIŠANI
Ke ka Baka la Eng re Swanetše go Gopola Lehu la Jesu?
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Megan e etetše legaeng la mosadi yo a bitšwago Shirley.
“DULANG LE DIRA SE E LE GO NKGOPOLA”
Megan: Thobela Shirley. Ke thabetše go go bona Segopotšong sa lehu la Jesu Kriste bekeng ya go feta. * Na o se thabetše seboka sela?
Shirley: Ke thabetše go ba moo, eupša go go botša therešo, ga se ka kwešiša dilo ka moka tšeo di boletšwego moo. Nkile ka kwa ka batho ba ba ketekago matswalo a Jesu ka Keremose le tsogo ya gagwe ka Easter, eupša ga se ka ka ka kwa ka motho le ge e le ofe yo a gopolago lehu la gagwe.
Megan: Ke therešo gore Keresemose le Easter ke menyanya e tumilego lefaseng ka moka. Eupša Dihlatse tša Jehofa di dumela gore go bohlokwa go gopola lehu la Jesu. Ge e ba o na le metsotso e sego kae, nka thabela go ahlaahla le wena mabaka a go dira se.
Shirley: Go lokile, ke na le nakonyana.
Megan: Ge e le gabotse, Dihlatse tša Jehofa di gopola lehu la Jesu ka gobane o laetše balatedi ba gagwe gore ba dire bjalo. Ela hloko seo se diregilego bošegong bja pele ga ge Jesu a ka hwa. Na o kile wa kwa ka dijo tše kgethegilego tšeo a ilego a di ja le balatedi ba gagwe ba botegago?
Shirley: O ra Selalelo sa Mafelelo?
Megan: O nepile. Gape se bitšwa Selalelo sa Morena. Nakong ya ge se be se jewa, Jesu o ile a nea balatedi ba gagwe ditaelo tše di kwagalago. Hle bala mantšu a gagwe ao a ngwadilwego mo go Luka 22:19.
Shirley: Go lokile. Mantšu ao a re: “Le gona a tšea senkgwa, a leboga, a se ngwathaganya a ba nea sona, a re: ‘Se se bolela mmele wa ka wo o tlago go newa ka baka la lena. Dulang le dira se e le go nkgopola.’”
Megan: Ke a leboga. Ela hloko ditaelo tša Jesu lefokong la mafelelo temaneng yeo. Le re: “Dulang le dira se e le go nkgopola.” Le gona pejana ga ge a ka laela balatedi ba gagwe gore ba mo gopole, Jesu o ile a hlalosa gabotse seo ba bego ba swanetše go se gopola ka yena. O ile a bolela gore o be a tla gafa bophelo bja gagwe bakeng sa balatedi ba gagwe. Jesu o ile a hlalosa kgopolo ye ka tsela e swanago, ka ge go ngwadilwe go Mateo 20:28. Temana yeo e balega ka gore: ‘Morwa wa motho ga se a tlela go hlankelwa, eupša o tletše go hlankela le go nea moya wa gagwe gore e be topollo bakeng sa ba bantši.’ Ka boripana, ke ka baka leo Dihlatse tša Jehofa di kgobokanago ngwaga le ngwaga letšatšing la go gopolwa ga lehu la Jesu, e lego go gopola sehlabelo sa topollo seo Jesu a se neilego. Lehu la gagwe le ka bolela bophelo bathong ka moka bao ba kwago.
KE KA BAKA LA’NG GO BE GO NYAKEGA TOPOLLO?
Shirley: Ke kwele batho ba re Jesu o ile a hwa gore re kgone go hwetša bophelo. Go bolela therešo, gabotse ga se ka ka ka kwešiša kamoo seo se šomago ka gona.
Megan: Ga o noši, Shirley. Taba ya sehlabelo sa topollo sa Jesu e tseneletše. Eupša ke e nngwe ya ditherešo tše botse kudu tšeo di lego ka Lentšung la Modimo. Go ba gona, nako ya gago e eme bjang?
Shirley: Nka go fa metsotso e mengwe e sego kae.
Megan: Go lokile. Ke be ke dutše ke bala ka taba ya topollo, gomme ke tla leka go e hlalosa ka tsela e bonolo.
Shirley: Go lokile.
Megan: E le gore re kwešiše taba ya topollo, re swanetše go thoma ka go kwešiša boemo bjo bo bakilwego ke Adama le Efa ge ba be ba dira sebe tšhemong ya Edene. E le go re thuša gore re kwešiše kgang yeo e akaretšwago, anke re bale Baroma 6:23. Ke kgopela gore hle o bale temana yeo.
Shirley: Ga go na bothata. E re: “Moputso woo sebe se o lefago ke lehu, eupša mpho yeo Modimo a e neago ke bophelo bjo bo sa felego ka Kriste Jesu Morena wa rena.”
Megan: Ke a leboga. Anke re hlahlobišiše mantšu ao. Sa mathomo, ela hloko kamoo temana ye e thomago ka gona, ge e re: “Moputso woo sebe se o lefago ke lehu.” Wo ke molao o bonolo woo Modimo a o beilego mathomong a histori—moputso, goba kotlo ya sebe ke lehu. Ke therešo gore mathomong, go be go se na modiradibe. Adama le Efa ba be ba bopilwe ba phethagetše, gomme bana ba bona ka moka nkabe ba ile ba belegwa ba phethagetše. Ka gona go be go ka se be le lebaka la gore batho ba hwe. Adama le Efa le bana ba bona ka moka ba be ba na le tebelelo ya go phela ka mo go sa felego ba thabile. Eupša ka ge re tseba, na dilo di ile tša direga ka tsela yeo?
Shirley: Aowa. Adama le Efa ba ile ba ja tša sehlare seo se bego se ileditšwe.
Megan: O nepile. Ge ba jele, e lego nakong ya ge Adama le Efa ba be ba kgetha go se kwe Modimo—ba ile ba dira sebe. Ge e le gabotse, ba ile ba kgetha go ba bao ba sa phethagalago, e lego go ba badiradibe. Kgetho yeo e be e ka se be le ditlamorago tše di gobatšago go Adama le Efa feela, eupša le go bana ba bona ka moka.
Shirley: O ra go re’ng?
Megan: Mohlomongwe nka diriša papišo. E re ke go botšiše, na o rata go paka?
Shirley: Ee! Ke rata go paka.
Megan: A re re o na le pane e mpsha e botse ya go paka borotho. Eupša e wela fase le pele o ka thoma go e diriša, gomme e ba le sekoti se segolo. Bjale go tla direga’ng ka marotho le ge e le afe ao o ka a pakago ka pane yeo? Na a ka se be le sekoti?
Shirley: Ee, a tla ba le sona.
Megan: Ka tsela e swanago, ge Adama le Efa ba be ba kgetha go se kwe Modimo, ba ile ba ba le “sekoti” goba ba šilafatšwa ke sebe le go se phethagale. Le gona ka ge ba bile badiradibe pele ba ka ba le bana le ge e le bafe, bana ba bona ka moka ba be ba tla belegwa ba na le “sekoti” seo. Ka moka ga bona ba be ba tla belegelwa boemong bja sebe. Ka Beibeleng, lentšu “sebe” ga le šupe feela tiro eupša le šupa le boemo bjoo re bo abetšego. Mafelelo ke gore gaešita le ge nna le wena re sa dira selo seo se fošagetšego—re be re sa hlwa re belegwa ge Adama le Efa ba be ba dira sebe—gomme ba ile ba lahlela rena le ditlogolo tša bona ka moka tšeo di bego di sa tla gotee le tša rena bophelong bja go se phethagale le bja sebe bjoo bo bego bo tla feleletša ka lehu. Bjalo ka ge re badile go Baroma 6:23, kotlo ya sebe ke lehu.
Shirley: Seo ga se toka. Go re’ng batho ka moka ba swanetše go tlaišega sa ruri ka baka la sebe sa Adama le Efa?
Megan: O nepile—seo ga se toka. Eupša go na le mo gontši ka taba yeo. Go ya ka toka ya gagwe e phethagetšego, Modimo o phethilego ka gore Adama le Efa ba hwele dibe tša bona, eupša rena ditlogolo tša bona ga se ra tlogelwa re se na kholofelo. Modimo o ile a lokišetša tsela ya gore re tšwe bothateng bjo. Ke moo go tsenago sehlabelo sa topollo sa Jesu. Lebelela gape Baroma 6:23. Ka morago ga go bolela gore “moputso woo sebe se o lefago ke lehu,” temana yeo e re: “Eupša mpho yeo Modimo a e neago ke bophelo bjo bo sa felego ka Kriste Jesu Morena wa rena.” Ka gona lehu la Jesu ke lona le re bulelago tsela ya go tšwa sebeng le lehung. *
TOPOLLO—MPHO E KGOLOKGOLO YA MODIMO
Megan: Ke tla rata go go hlokomediša taba e nngwe temaneng ye.
Shirley: Ke efe?
Megan: Hlokomela gore temana yeo e re: “Mpho yeo Modimo a e neago ke bophelo bjo bo sa felego ka Kriste Jesu Morena wa rena.” Bjale, ge e ba Jesu e le yena a tlaišegilego le go re hwela, a ba a gafa bophelo bja gagwe bakeng sa rena, ke ka baka la’ng temana yeo e bolela ka topollo e le “mpho yeo Modimo a e neago”? Ke ka baka la’ng e sa re: “Mpho yeo Jesu a e neago”? *
Shirley: Hmm! Ga ke tsebe.
Megan: Go ba gona, Modimo o bopile Adama le Efa, gomme ke yena yoo ba mo diretšego sebe ge ba be ba sa kwe kua tšhemong ya Edene. O swanetše go ba a ile a kwa bohloko kudu ge bana ba gagwe ba babedi ba pele ba batho ba be ba rabela go yena. Eupša gateetee Jehofa o ile a bolela tharollo. * O ile a rera gore se sengwe sa dibopiwa tša gagwe tša moya se tle lefaseng, se phele e le motho yo a phethagetšego, gomme mafelelong se nee bophelo bja sona e le sehlabelo sa topollo. Ka gona, ruri tokišetšo ka moka ya topollo e be e le mpho e tšwago go Modimo. Le gona go na le tsela e nngwe gape yeo ka yona topollo e bilego mpho ya Modimo. Na o kile wa nagana kamoo Modimo a ilego a ikwa ka gona ge Jesu a be a bolawa?
Shirley: Aowa, ga se ka ka ka nagana ka seo.
Megan: Ke bona dibapadišwa ka mo pele. O swanetše go ba o na le bana.
Shirley: Ee, ke na le ba babedi—mošemanyana le ngwanenyana.
Megan: Ka ge o le motswadi, emanyana o nagane kamoo Tatago Jesu wa legodimong, e lego Jehofa Modimo, a swanetšego go ba a ile a ikwa ka gona ge Jesu a be a ehwa. Ke ra gore, o ile a ikwa bjang ge a be a bogetše a le legodimong Morwa wa gagwe yo a rategago a swarwa, a rogakwa e bile a otlwa ka difeisi? Le gona Tate o ile a ikwa bjang ge a bona Morwa wa gagwe a kokotelwa koteng gomme a tlogelwa moo gore a hwe lehu la go nanya le le bohloko?
Shirley: O swanetše go ba a ile a kwa bohloko kudu. Ga se ka ka ka nagana ka seo!
Megan: Ke therešo gore re ka se kgone go hlalosa gabotse kamoo Modimo a ilego a ikwa ka gona letšatšing leo. Eupša re a tseba gore o na le maikwelo, le gona re tseba lebaka leo ka lona a ilego a dumelela gore tšeo ka moka di direge. Re hlalosetšwa taba yeo gabotse lengwalong leo le tumilego la Johane 3:16. Ke kgopela gore o le bale.
Shirley: Go lokile. Le re: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.”
Sehlabelo sa topollo ke pontšho e kgolokgolo ya lerato yeo e kilego ya dirwa
Megan: Ke a leboga. Lebelela gape mathomong a temana yeo. E re: “Modimo o ratile lefase.” Tabataba ke yona yeo—lerato. Lerato le ile la tutuetša Modimo gore a romele Morwa wa gagwe lefaseng gore a tlo re hwela. Ruri, sehlabelo sa topollo ke pontšho e kgolokgolo ya lerato yeo e kilego ya dirwa. Ke ka baka leo Dihlatse tša Jehofa di kgobokanago ngwaga le ngwaga go gopola sehlabelo letšatšing leo le sepedišanago le leo Jesu a hwilego ka lona. Na go ahlaahla ditaba tše go thušitše?
Shirley: Ee, go thušitše. Ke leboga ge o iphile nako ya go ahlaahla ditaba tše le nna.
Na go na le taba e itšego ya Beibele yeo e lego kgale o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go botšiša yo mongwe wa Dihlatse tša Jehofa. Yena o tla thabela go boledišana le wena ka ditaba tše bjalo.
^ ser. 5 Gatee mo ngwageng, Dihlatse tša Jehofa di bokana letšatšing la go gopolwa ga lehu la Jesu gore di gopole sehlabelo sa gagwe. Lenyaga, letšatši leo la go gopolwa ga sona le ka Labohlano, April 3.
^ ser. 32 Sehlogo sa nakong e latelago lelokelelong le la dihlogo se tla ahlaahla kamoo sehlabelo sa topollo sa Jesu se phološago sebeng, gotee le seo re swanetšego go se dira e le gore re holwe ke topollo.
^ ser. 36 Go ya ka Beibele, Modimo le Jesu ke batho ba babedi bao ba ikemetšego. Bakeng sa tsebišo e oketšegilego, bona kgaolo 4 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 38 Bona Genesi 3:15.
Ithute ka mo go oketšegilego
Topollo—Mpho e Kgolo Kudu ya Modimo
Topollo ke eng? E bolela’ng go wena?
Ke ka Baka la Eng Jesu a Ile a Tlaišega le go Hwa?
Lehu la gagwe le ka go hola bjang?


c: text/html

text:
GO TŠWA BOBOLOKELONG BJA RENA
“Go sa na le Modiro o Montši wa Puno wo o Swanetšego go Dirwa”
NGWAGA ke wa 1923. Holo ya Drama and Music Conservatory ya kua São Paulo e tletše wa go falala! Na o kgona go kwa lentšu leo le kwagalago gabotse la George Young? Polelo ya gagwe e fetolelwa ka Sepotokisi. Batheetši ka moka ba 585 bao ba lego gona ba theeditše ka kelohloko. Ditemana tša Beibele di bontšhwa sekirining ka Sepotokisi. Mafelelong, dikopi tše lekgolo tša pukwana ya Millions Now Living Will Never Die! di a abja, gotee le ka Seisemane, Sejeremane le Setaliana. Polelo ya Ngwanabo rena Young e sepetše gabotse! Batho ba tšama ba phatlalatša taba yeo. Ka morago ga mašego a mabedi, holo e tletše gape bakeng sa polelo e nngwe. Eupša ke’ng seo se lebišitšego ditiragalong tše?
Ka 1867, Sarah Bellona Ferguson o ile a hudugela Brazil le lapa la gabo ba etšwa United States. Ka 1899, Sarah o ile a lemoga gore o hweditše therešo ka morago ga go bala dikgatišo tše di theilwego Beibeleng tšeo kgaetšedi ya gagwe a tlilego le tšona Brazil go tšwa United States. Ka ge a be a fišegela go bala, o ile a dira dipeeletšo tša Morokami wa Seisemane. A thabišitšwe ke molaetša wa Beibele, o ile a ngwalela Ngwanabo rena C. T. Russell gomme a itlhalosa e le “bohlatse bjo bo lego molaleng bja gore ga go na motho yo a lego kgole kudu go ka fihlelelwa ka molaetša wa Beibele.”
Sarah Ferguson o ile a dira sohle seo a ka se kgonago go botša ba bangwe therešo ya Beibele, eupša gantši o be a ipotšiša gore ke mang yo a bego a tla tšwela pele go thuša yena le lapa la gabo, gotee le batho ka moka ba ba lokilego ba kua Brazil. Ka 1912, Bethele ya Brooklyn e ile ya mo tsebiša gore motho yo mongwe o be a tlo tla São Paulo le dipampišana tše dikete tša Sepotokisi tšeo di nago le sehlogo se se rego Where Are the Dead? Ka 1915 o ile a re ka mehla o be a makatšwa ke gore Barutwana ba bantši ba Beibele ba be ba letetše gore kgauswinyane ba tla rotošetšwa legodimong. Sarah o ile a hlalosa pono ya gagwe ka taba ye ka go ngwala gore: “Go thwe’ng ka Brazil le Amerika Borwa ka moka? . . . Ge o nagana kamoo Amerika Borwa e lego naga e kgolo ka gona, go bonolo go bona gore go sa na le modiro o montši wa puno wo o swanetšego go dirwa.” Ee, modiro o mogolo wa puno o be o sa tlo dirwa!
Ka bo-1920, basesiši ba seswai ba bafsa ba go tšwa Brazil ba ile ba ba gona dibokeng tša phuthego kua New York City ge sekepe sa bona sa ntwa se be se lokišwa. Ge ba boetše Rio de Janeiro, ba ile ba botša ba bangwe ka kholofelo ya bona e mpsha yeo ba ithutilego yona ka Beibeleng. Ka moragonyana ga moo, ka March 1923, George Young, yoo e bego e le mosepedi wa bodumedi goba molebeledi wa mosepedi, o ile a goroga kua Rio de Janeiro moo a ilego a hwetša batho bao ba thabelago. O ile a rulaganya gore dikgatišo tše mmalwa di fetolelwe ka Sepotokisi. Go se kgale Ngwanabo rena Young o ile a ya São Paulo, e lego toropo yeo ka nako yeo e bego e na le badudi ba e ka bago ba 600,000. Ka ge go boletšwe mathomong a sehlogo se, gona moo o ile a nea polelo gomme a abela batho dipukwana tše di bitšwago Millions. O begile gore: “Ka ge ke be ke le noši, ke ile ka swanelwa ke go diriša dikuranta go laletša batho go tla dipolelong.” O okeditše ka gore tše e be e le “dipolelo tša mathomo tša phatlalatša tša go tšwelela dikuranteng go dirišwa leina la I.B.S.A. kua Brazil.” *
Morokami wa December 15, 1923 o boletše ka pego ya Brazil gore: “Ge re nagana gore modiro wa boboledi moo o thomile ka June 1 le gore ka nako yeo go be go se na dikgatišo, ke mo go makatšago go bona kamoo Morena a šegofaditšego modiro woo ka gona.” Pego ye e boletše gape gore dipolelo tša phatlalatša tša Ngwanabo rena Young kua São Paulo e bile tše 2 tša tše 21 tšeo a ilego a di nea go thoma ka June 1 go fihla ka September 30 gomme palomoka ya bao ba bilego gona e bile batho ba 3,600. Molaetša wa Mmušo o be o phatlalala ganyenyane-ganyenyane kua Rio de Janeiro. Le gona ka dikgwedi tše sego kae feela, ke ge go šetše go sepedišitšwe dikgatišo tša rena tša ka godimo ga tše 7,000 ka Sepotokisi! Go feta moo, Morokami wa Sepotokisi o ile wa thoma go gatišwa ka tokollo ya November-December 1923.
George Young o ile a etela Sarah Ferguson, gomme Morokami o begile gore: “Kgaetšedi yo o ile a tla ka phapošing ya baeng gomme ka nakwana a hloka mantšu. O ile a swara seatla sa Ngwanabo rena Young, a mo lebelela ka mahlong, ke moka mafelelong a re: ‘Na ka kgonthe o mosepedi wa bodumedi?’” Go se kgale, yena le ba bangwe ba bana ba gagwe ba ile ba kolobetšwa. Ge e le gabotse, o be a letile nywaga e 25 gore a kolobetšwe! Morokami wa August 1, 1924, o boletše gore batho ba 50 ba ile ba kolobetšwa kua Brazil, ba bantši ba bona ba be ba etšwa Rio de Janeiro.
Ga bjale, ka morago ga nywaga e 90, ga go sa hlokagala gore re botšiše gore: “Go thwe’ng ka Brazil le Amerika Borwa ka moka?” Dihlatse tša Jehofa tša ka godimo ga tše 760,000 di bolela ditaba tše dibotse kua Brazil. Le gona, ga bjale molaetša wa Mmušo kua Amerika Borwa ka moka o bolelwa ka Sepotokisi, Sepanishi le maleme a mantši a moo. Ka 1915, Sarah Ferguson o be a nepile ge a be a re: ‘Go be go sa na le modiro o montši wa puno wo o bego o swanetše go dirwa.’
^ ser. 6 I.B.S.A. e emela International Bible Students Association.

robotstxt: allowed

filter: keep


text:
Na se ke Seo Modimo a se Rerilego?
BALA kuranta le ge e ka ba efe. Bogela thelebišene, goba theetša radio. Go na le ditaba tše dintši kudu tša bosenyi, ntwa le botšhošetši! Nagana ka mathata a gago ka noši. Mohlomongwe bolwetši goba lehu la yo o mo ratago le go bakela manyami a magolo. O ka ikwa go swana le kamoo monna wa go loka Jobo a ilego a ikwa ka gona ge a be a bolela gore o be a “bona mohlako.”—Jobo 10:15, PK.
Ipotšiše:
Na se ke seo Modimo a se reretšego nna gotee le batho ka moka?
Nka hwetša kae thušo ya go lebeletšana le mathata a-ka?
Na go na le kholofelo le ge e le efe ya gore re tla ka ra bona khutšo lefaseng?
Beibele e nea dikarabo tše di kgotsofatšago mabapi le dipotšišo tše.
BEIBELE E RUTA GORE MODIMO O TLA TLIŠA DIPHETOGO TŠE DI LATELAGO MO LEFASENG.
“O tla phumola megokgo ka moka mahlong a bona, gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.”—Kutollo 21:4.
“Ké mo dixôlê di tl’o xo taboxa bo-ka thsêpê, xwa tlo hlalala ’leme la semuma.”—Jesaya 35:6.
“Ké mo xo tl’o xo budollwa mahlô a difofu.”—Jesaya 35:5.
‘Bohle bao ba lego mabitleng a kgopotšo ba tlo tšwa.’—Johane 5:28, 29.
“Mo xo ba ba axilexo fá xo ka se bê le e a rexo: Ke a babya!”—Jesaya 33:24.
“Xo tlo ba le mohora wa mabêlêʹ mo naxeng.”—Psalme 72:16.
HOLWA KE SEO BEIBELE E SE RUTAGO
O se ke wa kitimela go gana seo se bontšhitšwego matlakaleng a fetilego ka go bolela gore e fo ba go iphora ka lefeela. Modimo o holofeditše gore o tla tliša dilo tše, gomme Beibele e hlalosa kamoo a tlago go dira seo ka gona.
Eupša Beibele e dira se se fetago seo. E nea senotlelo seo se dirago gore re thabele bophelo bjo bo kgotsofatšago e le ka kgonthe le gona bjale. Nagana ka metsotswana ka dipelaelo tša gago le mathata. Di ka akaretša ditaba tša tša ditšhelete, mathata a lapa, go se phele gabotse mmeleng goba lehu la yo a ratwago. Beibele e ka go thuša gore o lebeletšane le mathata lehono gomme e ka tliša kimollo ka go araba dipotšišo tše di swanago le tše:
Ke ka baka la’ng re tlaišega?
Re ka lebeletšana bjang le dipelaelo tša bophelo?
Re ka dira bjang gore bophelo bja lapa la rena e be bjo bo thabišago?
Go direga’ng ka rena ge re e-hwa?
Na re tla ka ra bona gape baratiwa ba rena ba hwilego?
Re ka kgonthišega bjang gore Modimo o tla phethagatša dikholofetšo tša gagwe bakeng sa bokamoso?
Taba ya gore o bala puku ye e bontšha gore o tla rata go tseba seo Beibele e se rutago. Puku ye e tla go thuša. Ela hloko gore dirapa di na le dipotšišo tšeo di sepedišanago le tšona botlaseng bja letlakala. Ba dimilione ba ile ba thabela go diriša mokgwa wa dipotšišo le dikarabo ge ba ahla-ahla Beibele le Dihlatse tša Jehofa. Re holofela gore le wena o tla thabela seo. Eka o ka tlelwa ke tšhegofatšo ya Modimo ge ga bjale o dutše o thabela phihlelo e thabišago le e kgotsofatšago ya go ithuta seo ge e le gabotse Beibele e se rutago!
Ithute ka mo go oketšegilego
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.


text:
Lengwalo Leo le Tšwago go Sehlopa se Bušago
Modumedigotee yo a Rategago:
Bjalo ka ge o tseba, Beibele e bolela gantši ka batho. Bontši bja banna le basadi bao ba botegago ba ile ba lebeletšana le ditlhohlo tšeo di swanago le tša rena. Ba be ba na le “maikwelo a swanago le a rena.” (Jakobo 5:17) Ba bangwe ba be ba imetšwe ke mathata le dipelaelo. Ba bangwe ba be ba kgopišitšwe ke ditho tša lapa goba barapedigotee. Le gona ba mmalwa ba be ba ipona molato ka baka la diphošo tšeo ba di dirilego.
Na re ka re batho ba bjalo ba ka se sa boela go Jehofa? Aowa. Ba bantši ba bona ba swana le mopsalme yo a rapetšego ka gore: “Ke ile ka ralala bjalo ka nku e timetšego. Hle ntsome nna mohlanka wa gago, gobane ga se ka lebala ditaelo tša gago.” (Psalme 119:176) Na le wena o ikwa ka tsela e swanago?
Le ka mohla Jehofa ga a lebale barapedi ba gagwe bao ba tlogelago mohlape. Eupša o dira sohle go ba thuša—gantši a diriša badumedigotee le bona. Ka mohlala, ela hloko kamoo Jehofa a thušitšego mohlanka wa gagwe Jobo, yo a ilego a welwa ke mathata a mantši—go akaretša mathata a tša ditšhelete, go hwelwa ke bao a ba ratago le bolwetši bjo bohloko. Le gona Jobo o ile a kgotlelela ge a be a hlabja ka mantšu ke bao ba bego ba swanetše go mo kgothatša. Eupša ga se a ka a tlogela Jehofa, le ge ka nakwana a ile a ba le dikgopolo tše di fošagetšego. (Jobo 1:22; 2:10) Jehofa o ile a matlafatša Jobo ka tsela efe?
Tsela e nngwe yeo Jehofa a ilego a thuša Jobo ka yona ke ka go diriša modu- medigotee yo a bitšwago Elihu. Ge Jobo a be a ntšha sa mafahleng, Elihu o ile a theetša gomme a ikwa a tutueletšega go bolela. O ile a re’ng? Na o ile a swaya Jobo diphošo, a mo latofatša goba go mo goboša? Na Elihu o be a ipona a phagametše Jobo? Ga go bjalo le gatee! Elihu o ile a bolela a šušumeditšwe ke moya wa Modimo gore: “Go Modimo wa therešo ke fo ba seo o lego sona; le nna ke bopilwe ka letsopa.” Ke moka o ile a kgonthišetša Jobo ka gore: “Go boifiša ga ka go se ke gwa go tšhoša, le gona kgatelelo yeo ke e tlišago e ka se go imele.” (Jobo 33:6, 7) Go e na le go imetša Jobo le go feta, Elihu o ile a mo eletša ka lerato le go mo nea kgothatšo yeo a bego a e hloka.
Hle tseba gore re le Sehlopha se Bušago re ngwadile poroutšha ye ka maikwelo a swanago. Sa mathomo re ile ra theetša seo bao ba tlogetšego phuthego ba se bolelago le go hlahloba ka kelohloko maemo a bona. (Diema 18:13) Ke moka re ile ra lebelela seo se lego ka Mangwalong, ra rapela le go hlahloba dipego tšeo go tšona Jehofa a thušitšego bahlanka ba gagwe nakong e fetilego bao ba bilego le maemo a swanago. Mafelelong, re ile ra bapetša dipego tšeo di tšwago ka Mangwalong le seo se diregago mehleng ya rena gore re kgone go tšweletša poroutšha ye. Re kgopela gore o bale poroutšha ye. Hle kgodišega gore re go rata kudu.
Sehlopha se Bušago sa Dihlatse tša Jehofa


text:
Kamoo Lenyalo le Thomilego ka Gona le Morero wa Lona
“Jehofa Modimo a buša a re: ‘Ga go botse gore monna a tšwele pele a dula a nnoši. Ke tla mo direla mothuši.’”
DIKOPELO: 36, 11
1, 2. (a) Lenyalo le thomile bjang? (b) Ke’ng seo monna wa pele le mosadi wa pele ba ka bago ba ile ba ithuta sona ka lenyalo? (Bona seswantšho se se lego ka mo godimo.)
LENYALO ke karolo ya bophelo. Go hlahloba morero wa mathomong wa lona go ka re thuša go ba le pono e botse ka tokišetšo ye le go thabela ka botlalo ditšhegofatšo tša yona. Ka morago ga gore Modimo a bope monna wa pele e lego Adama, o ile a bopa diphoofolo ke moka a re Adama a di reele maina. Eupša “[Adama] o be a se na mothuši yo e lego molekane yo a mo swanelago.” Ka gona Modimo o ile a swariša Adama boroko bjo bogolo, a ntšha kgopo go yena, a dira mosadi ka yona ke moka a mo tliša go yena. (Bala Genesi 2:20-24.) Ka baka leo, lenyalo le thomilwe ke Modimo.
2 Jesu o ile a kgonthišetša gore ke Jehofa yo a itšego: “Monna o tla tlogela tatagwe le mmagwe, a kgomarela mosadi wa gagwe gomme ba babedi ba e tla ba nama e tee.” (Mat. 19:4, 5) Taba ya gore Jehofa o dirišitše kgopo ya Adama go bopa mosadi wa pele e ka ba e ile ya ruta banyalani bao ba pele gore ba swanetše go kgomarelana. Modimo o be a se a rera gore ba tle ba hlalane goba gore yo mongwe wa bona a tle a be le molekane yo mongwe a dutše a le lenyalong.
KAMOO LENYALO LE PHETHAGO MORERO WA JEHOFA
3. Morero o mogolo wa lenyalo e be e le ofe?
3 Adama o ile a thaba kudu ge a be a bona mosadi yo wa gagwe, yo a ilego a mo reela leina la Efa. Ka ge e be e le “molekane” wa Adama, o be a tlo ba “mothuši wa gagwe” gomme ba thabišane letšatši le letšatši ka go phetha boikarabelo bja bona e le monna le mosadi. (Gen. 2:18) Morero o mogolo wa lenyalo e be e le gore batho ba tlatše lefase ka bana. (Gen. 1:28) Le ge bana ba rata batswadi ba bona, ba be ba tla swanelwa ke go ba tlogela ge ba nyala goba ba nyalwa gomme ba thoma malapa a bona. Batho ba be ba tla tlatša lefase go fihla Modimo a re go lekane e bile ba be ba tla dira gore lefase ka moka e be paradeise.
4. Go diregile’ng lenyalong la pele?
4 Lenyalo la pele le ile la welwa ke masetlapelo ka baka la gore Adama le Efa ba ile ba kgetha go diriša tokologo ya bona gampe ka go se kwe Jehofa. Sathane Diabolo, e lego “noga ya kgale,” o ile a fora Efa ka go mo dira gore a dumele gore ge a ka ja seenywa sa “sehlare sa go tseba botse le bobe” o be a tla ba le tsebo e kgethegilego yeo e bego e tla mo thuša go kgethologanya botse le bobe. Ka go se botšiše monna wa gagwe ka sehlare seo, Efa o ile a bontšha gore ga a hlomphe bohlogo bja monna wa gagwe. E bile go e na le gore Adama a kwe Modimo, o ile a ja seenywa seo Efa a mo neilego sona.
5. Re ka ithuta’ng tseleng yeo Adama le Efa ba ilego ba araba Jehofa?
5 Ge Modimo a be a mo sekiša, Adama o ile a bea mosadi wa gagwe molato a re: “Mosadi yo o nneilego yena gore a be le nna, ke yena a mphilego seenywa sa sehlare seo gomme ka se ja.” Efa yena o ile a bea noga molato a re e mo forile. (Gen. 3:12, 13) A e be e le mabaka a sa kwagalego, e bile ga se a ba thuša ka selo! Ka ge banyalani ba ba pele ba se ba kwa Jehofa, o ile a ba lebelela e le marabele ao a swanetšwego ke go fedišwa. Ruri ye ke temošo go rena! E le gore lenyalo le atlege, molekane yo mongwe le yo mongwe o swanetše go phetha karolo ya gagwe gomme a kwe Jehofa.
6. O ka hlalosa bjang Genesi 3:15?
6 Go sa šetšwe seo Sathane a se dirilego kua Edene, Jehofa o ile a nea batho kholofelo ka boporofeta bja pele bja Beibele. (Bala Genesi 3:15.) Lerabele la pele leo e lego sebopiwa sa moya le be le tlo pšhatlwa ke “peu” ya “mosadi.” Ka go re’alo, Jehofa o ile a utollela batho tswalano e kgethegilego yeo a nago le yona le dibopiwa tše dintši tša moya tšeo di mo hlankelago ka potego kua legodimong. Ka morago, Mangwalo a ile a utolla gore Modimo o be a tlo diriša mokgatlo wa gagwe wo o swanago le mosadi go “pšhatla” Diabolo gomme a nea batho tsela ya gore ba tle ba thabele seo banyalani ba pele ba se lahlilego, e lego go phela ka mo go sa felego mo lefaseng ka go dumelelana le morero wa Jehofa wa mathomong.
7. (a) Ke’ng seo se diregago manyalong ga e sa le Adama le Efa ba rabela? (b) Beibele e re banna le basadi ba dire’ng?
7 Borabele bja Adama le Efa bo ile bja kgoma lenyalo la bona o šoro le manyalo ka moka ao a ilego a ba gona ka morago. Ka mohlala, Efa le ditlogolo tša gagwe tša basadi ba be ba tlo kwa bohloko nakong ya boimana le ya go belega. Basadi ba be ba tlo hlologela banna ba bona, eupša banna ba be ba tla buša basadi ba bona, gaešita le go ba tlaiša, bjalo ka ge re bona manyalong a mantši lehono. (Gen. 3:16) Beibele e re banna ba diriše bohlogo bja bona ka tsela e lerato. Ke moka e re basadi ba ikokobeletše bohlogo bja banna ba bona. (Baef. 5:33) Ka ge banyalani bao ba boifago Modimo ba dirišana gabotse, ga ba be le dikgohlano tše dintši goba ga di be gona ka mo go feletšego.
LENYALO GO TLOGA MEHLENG YA ADAMA GO FIHLA MEHLENG YA MEETSEFULA
8. Lenyalo le be le le bjang go tloga mehleng ya Adama go fihla mehleng ya Meetsefula?
8 Pele Adama le Efa ba ka hwa ka baka la sebe seo ba se dirilego, ba ile ba ba le barwa le barwedi. (Gen. 5:4) Morwa wa bona wa pele e lego Kaine, o ile a nyala mosadi lelokong la gabo. Motlogolo wa Kaine e lego Lamege, ke monna wa pele yo Beibele e rego o be a na le basadi ba babedi. (Gen. 4:17, 19) Melokong ya go tloga go Adama go fihla nakong ya Meetsefula a mehleng ya Noa, ke batho ba sego kae feela bao e bego e le barapedi ba Jehofa. Batho bao ba be ba akaretša Abele, Henoge gotee le Noa le lapa la gagwe. Beibele e re mehleng ya Noa, “barwa ba Modimo wa therešo ba [ile ba] lemoga gore barwedi ba batho e be e le ba babotse; ba ya ba itšeela basadi gare ga bona ba itšeela bohle bao ba ikgethelago bona.” Ka morago ga gore barongwa bao ba robale le basadi ba, basadi bao ba ile ba belega bana bao ba tsebjago e le Banefilimi. Go feta moo, “bobe bja batho bo be bo tletše lefaseng” e bile “sohle seo se bego se ratwa ke dikgopolo tša bona le dipelo tša bona e be e le se sebe ka dinako tšohle.”
9. Jehofa o ile a dira’ng ka batho ba babe mehleng ya Noa, gona re swanetše go ithuta’ng go seo?
9 Jehofa o ile a tliša Meetsefula mehleng ya Noa gore a fediše batho ba babe. Mehleng yeo, batho ba be ba swaregile ka mediro ya letšatši le letšatši, go akaretša go nyala le go nyalwa, moo ba ilego ba se kwe molaetša wo “Noa, mmoledi wa toko,” a bego a ba botša wona wa gore Modimo o be a tlo fediša batho ba babe. (2 Pet. 2:5) Jesu o bapišitše maemo a mehleng yeo le seo se diregago mehleng ya rena. (Bala Mateo 24:37-39.) Lehono, batho ba bantši ga ba nyake go theetša ditaba tše dibotse tša Mmušo wa Modimo tšeo di bolelwago lefaseng ka moka gore e be bohlatse go ditšhaba tšohle pele ga ge tshepedišo ye e mpe ya dilo e ka fedišwa. Ka gona anke re se ke ra dumelela gaešita le ditaba tša lapa, tša go swana le lenyalo le go godiša bana, di re lebatša gore letšatši la Jehofa le kgauswi.
LENYALO GO TLOGA MEHLENG YA MEETSEFULA GO FIHLA MEHLENG YA JESU
10. (a) Ke boitshwaro bofe bjo bo gobogilego bjo bo fetogilego mokgwa ditšong tše dintši? (b) Aborahama le Sara ba beile bjang mohlala o mobotse lenyalong la bona?
10 Gaešita le ge Noa a be a na le mosadi o tee gomme go le bjalo le ka barwa ba gagwe ba bararo, mehleng ya bapatriareka batho ba be ba nyalana le batho ba bantši. Ditšong tše dintši, boitshwaro bjo bo gobogilego bja thobalano e be e le mokgwa, gaešita le ka bodumeding. Ge Aborama (Aborahama) le mosadi wa gagwe Sarai (Sara), ba ekwa Modimo gomme ba hudugela Kanana, naga yeo e be e tletše ka mekgwa yeo e bego e hlompholla lenyalo. Ka baka leo, Jehofa o ile a laela gore Sodoma le Gomora di fedišwe ka gobane badudi ba moo ba be ba itshwere ka tsela e gobogilego goba ba dumelela boitshwaro bjoo. Aborahama o be a okametše lapa la gagwe gabotse, gomme Sara a bea mohlala o mobotse ka go ikokobeletša bohlogo bja monna wa gagwe. (Bala 1 Petro 3:3-6.) Aborahama o ile a kgonthišetša gore morwa wa gagwe e lego Isaka o nyala morapedi wa Jehofa. Isaka le yena o ile a thuša morwa wa gagwe e lego Jakobo gore a nyale morapedi wa Jehofa, yoo barwa ba gagwe e ilego ya ba borakgolokhukhu ba meloko e 12 ya Isiraele.
11. Molao wa Moshe o ile wa šireletša Baisiraele bjang?
11 Ka morago, Jehofa o ile a dira kgwerano le ditlogolo tša Jakobo (Isiraele). Molao wa Moshe o be o thuša gore mekgwa ya manyalong a mehleng ya bapatriareka, go akaretša go nyala segadikane, e se tšwe taolong. Molao wo o ile wa šireletša tswalano ya Baisiraele le Jehofa ka go ba thibela go nyalana le barapedi ba maaka. (Bala Doiteronomio 7:3, 4.) Ge banyalani ba be ba eba le mathata lenyalong, bagolo ba be ba ba thuša. Go be go na le tsela e botse ya go rarolla mathata a go swana le go se botege ga yo mongwe wa balekane, lehufa le go belaela potego ya molekane yo mongwe. Motho o be a dumeletšwe go hlala, eupša ka tlase ga maemo a itšego. Monna o be a ka hlala mosadi wa gagwe ge a hweditše ‘selo se se sa hlomphegego’ go yena. (Doit. 24:1) Beibele ga e hlalose gore selo seo “se se sa hlomphegego” ke eng, eupša ke mo go kwagalago go nagana gore go be go sa bolelwe ka mathata a go se re selo.
O SE KE WA RADIA MOLEKANE WA GAGO
12, 13. (a) Mehleng ya Maleaki, banna ba bangwe ba be ba swara basadi ba bona bjang? (b) Lehono, mafelelo e ka ba afe ge e ba motho yo a kolobeditšwego a ka tšea molekane wa motho yo mongwe?
12 Mehleng ya moporofeta Maleaki, banna ba bantši ba Bajuda ba be ba radia basadi ba bona ka go ba hlala, ba etla le mabaka a sa kwagalego e le sehlare sa ntšhirela. Ka gona banna bao ba be ba lahla basadi ba bofseng bja bona, mohlomongwe e le gore ba nyale basadi ba bafsa goba gaešita le basadi bašele. Ge Jesu a be a le mo lefaseng, banna ba Bajuda ba be ba sa dutše ba hlala basadi ba bona ka boradia “ka lebaka le lengwe le le lengwe.” (Mat. 19:3) Jehofa Modimo o be a hloile tlhalo e bjalo.
13 Lehono, batho ba Jehofa ba hloile boradia lenyalong. Eupša a re re Mokriste yo a kolobeditšwego o tšeela ngwanabo rena goba kgaetšedi molekane gomme ka morago ga go hwetša lengwalo la tlhalo ba a nyalana. Ge e ba Mokriste yoo a sa itshole, o tla kgaolwa e le gore phuthego e bolokwe e hlwekile. (1 Bakor. 5:11-13) O tla swanelwa ke go “tšweletša dienywa tše di swanelago boitsholo” pele a ka bušetšwa ka phuthegong. (Luka 3:8; 2 Bakor. 2:5-10) Le ge go sa ngwalwa gore go swanetše go feta nako e kae pele motho yoo a ka bušetšwa, boradia bjo bo bjalo, bjo bo diregago ka sewelo gare ga batho ba Modimo, bo ka se tshedišwe mahlo. Go ka tšea nako e teletšana
LENYALO GO BAKRISTE
14. Morero wa Molao wa Moshe e be e le ofe?
14 Baisiraele ba ile ba phela ka Molao wa Moshe ka mengwaga ya ka godimo ga e 1 500. O ile wa thuša batho ba Modimo go dula ba gopola melao ya motheo ya go loka ge ba swaragana le ditaba tša lapa le ditaba tše dingwe. Ka lehlakoreng le lengwe, Molao woo o be o šoma bjalo ka moetetši wa go ba iša go Mesia. (Bagal. 3:23, 24) Ka ge Molao wa Moshe o ile wa se sa šoma ka morago ga gore Jesu a hwe, Modimo o ile a thoma thulaganyo e mpsha. (Baheb. 8:6) Ka tlase ga thulaganyo yeo, mekgwa e mengwe ya Molaong wa Moshe e ile ya se sa dumelelwa.
15. (a) Ditekanyetšo tša lenyalo ke dife ka phuthegong ya Bokriste? (b) Ke dilo dife tšeo Mokriste a swanetšego go nagana ka tšona pele a ka hlala?
15 Ge Jesu a be a araba potšišo yeo e botšišitšwego ke Bafarisei ba itšego, o itše le ge Moshe a be a dumeletše Baisiraele go hlala, “eupša go be go se bjalo go tloga mathomong.” (Mat. 19:6-8) Ka go re’alo Jesu o bontšhitše gore ditekanyetšo tša Modimo tša lenyalo tšeo di bego di beilwe kua Edene di be di ka se fetoge ka phuthegong ya Bokriste. (1 Tim. 3:2, 12) Ka ge banyalani e le “nama e tee,” ba swanetše go kgomarelana, ba matlafatše lenyalo la bona ka go rata Modimo le go ratana. Ge motho a be a ka hlala molekane wa gagwe e se ka baka la bootswa, molao o be o ka se mo lokolle gore a nyale gape. (Mat. 19:9) Ke therešo gore motho a ka kgetha go lebalela molekane wa gagwe yo a hlotlotšego yo a itsholago, go etša ge moporofeta Hosea a ka ba a ile a lebalela mosadi wa gagwe Gomere yo a ilego a otswa. Ka mo go swanago, Jehofa o ile a lebalela setšhaba sa Isiraele seo se ilego sa itshola ka morago ga gore se hlotlole moyeng. (Hos. 3:1-5) Re ka oketša ka gore ge e ba motho a tseba gore molekane wa gagwe o hlotlotše eupša a kgetha go tšwela pele a eba le thobalano le yena, seo se bontšha gore o mo lebaletše gomme se fediša lebaka la Mangwalo la gore a ka mo hlala.
16. Ke’ng seo Jesu a se boletšego ka go se be lenyalong?
16 Ka morago ga gore Jesu a bontšhe gore Bakriste ba therešo ba ka hlala feela ge molekane yo mongwe a dirile bootswa, o ile a bolela ka “bao ba nago le mpho” ya go se be lenyalong. O okeditše ka gore: “Yo a ka amogelago seo a a se amogele.” (Mat. 19:10-12) Ba bantši ba kgethile go se tsene lenyalong e le gore ba hlankele Jehofa ntle le ditšhitišo. Re swanetše go reta batho ba bjalo.
17. Ke’ng seo se ka thušago Mokriste go kgetha ge e ba a nyaka go tsena lenyalong?
17 Go tsena lenyalong goba go se tsene lenyalong ke taba ya motho ka noši. Ka gona motho a ka kgetha go se tsene lenyalong ge e ba a ka kgona go dira bjalo. Moapostola Paulo o ile a kgothaletša go se be lenyalong; eupša a re: “Ka baka la go ata ga bootswa, anke monna yo mongwe le yo mongwe a be le mosadi wa gagwe le mosadi yo mongwe le yo mongwe a be le monna wa gagwe.” Paulo o okeditše ka gore: “Ge e ba ba se na boitshwaro, a ba nyale, gobane go kaone go nyala go e na le go fišwa ke kganyogo.” Go tsena lenyalong go ka thuša motho gore dikganyogo di se mo dire gore a feleletše a tsoša setho sa gagwe sa pelego goba a wela boitshwarong bjo bo gobogilego bja thobalano. Go oketša moo, motho o swanetše go ipotšiša pele gore o na le mengwaga e mekae, ka gobane moapostola Paulo o itše: “Ge e ba motho a nagana gore o itshwara ka mo go sa swanelago mabapi le go se be ga gagwe lenyalong, ge e ba a fetile lebaka la bofsa, gona seo a swanetšego go se dira ke gore a tsene lenyalong ge e ba a nyaka; ga a dire sebe. A ba nyaleng.” (1 Bakor. 7:2, 9, 36; 1 Tim. 4:1-3) Lega go le bjalo, motho ga se a swanela go kitimela go tsena lenyalong ka baka la dikganyogo tša bofsa. A ka ba a sešo a gola ka mo go lekanego monaganong gore a ka rwala maikarabelo a lenyalo.
18, 19. (a) Lenyalo la Bakriste le swanetše go thoma bjang? (b) Ke’ng seo se tlago go ahlaahlwa sehlogong se se latelago?
18 Ka phuthegong ya Bokriste, batho bao ba swanetšego go nyalana ke bao ba ineetšego go Jehofa le go mo rata go tšwa pelong. Batho bao ba swanetše go ba ba ratana kudu moo ba nyakago go nyalana. E tla ba tšhegofatšo ge bobedi bja bona ba tla be ba latetše keletšo ya gore ba nyale “feela Moreneng.” (1 Bakor. 7:39) Ge ba šetše ba nyalane, ga go pelaelo gore ka mehla ba tla diriša keletšo ya Beibele gore lenyalo la bona le atlege.
19 Ka ge re phela garegare ga ‘mehla ya bofelo,’ banna ba bantši le basadi ba na le mekgwa yeo e dirago gore manyalo a se atlege. Sehlogo se se latelago se tlo ahlaahla dintlha tša Mangwalo tšeo di ka thušago banyalani ba Bakriste go lebeletšana le mathata ao. (2 Tim. 3:1-5) Ka lentšung la gagwe le lekgethwa, Jehofa o re neile seo re se hlokago gore re be le manyalo ao a atlegilego le a thabilego ge re dutše re sepela le batho ba gagwe tseleng yeo e išago bophelong bjo bo sa felego.


text:
Ga Bjale Puku ya Genesi e Gona ka Polelo ya Diatla ya Amerika
DIFOA di ile tša dira seka sa go phaphatha matsogo ge di ekwa tsebišo e kgahlišago e rego: “
Le tla thabela go tseba gore ga bjale go fetolelwa Mangwalo a itšego a Seheberu [Testamente ya Kgale]. Ga bjale [bidio] ya puku ya Genesi e šetše e feditšwe!”
Tsebišo yeo e dirilwe polelong ya mafelelo ya dikopano tšeo di sa tšwago go swarwa ke Dihlatse tša Jehofa ka Polelo ya Diatla ya Amerika (ASL).
Ka 2005, Dihlatse tša Jehofa di ile tša thoma go fetolela Phetolelo ya Lefase le Lefsa ya Mangwalo a Makgethwa ka Polelo ya Diatla ya Amerika, gomme go thomilwe ka puku ya Mateo. Ka 2010, dipuku ka moka tše 27 tšeo di tsebjago e le Testamente e Mpsha di be di feditšwe go fetolelwa ka Polelo ya Diatla ya Amerika.
Go oketša moo, Dihlatse tša Jehofa di fetoletše dikarolo tše itšego tša Beibele ka dipolelo tše dingwe tše hlano tša diatla.
Ke ka baka la’ng go dirwa mošomo o mokaakaa? Dihlatse tša Jehofa di lemogile gore dipuku tše dintši di ngwadilwe ka maleme ao difoa tše dintši di sa a tsebego. Phetolelo ya Beibele ya polelo ya diatla yeo e nepagetšego, e kwagalago le ya tlhago e thuša difoa tše dintši go kwešiša seo se bolelwago le gore di be le tswalano ya kgauswi le Modimo. Ke’ng seo batho ba se boletšego ka go fetolelwa moo ga Beibele?
Lesogana le lengwe la sefoa le itše: “
Ge puku ya Mateo e lokollwa nywageng e mmalwa e fetilego, ke ile ka lemoga gore ye ke tsela yeo Jehofa Modimo a mpontšhago ka yona gore o a nthata, le gona go lokollwa ga puku ya Genesi go bontšhitše seo le go feta. O leka ka gohle gore ke mo tsebe.”
Mosadi yo mongwe wa sefoa o ile a bolela seo se lego pelong ya gagwe ka gore: “
Polelo ye ya diatla e a kwešišega! Ke ikwa ke thoma go rata Beibele. Ke lemogile gore Jehofa o nyaka ke bala Lentšu la gagwe le go le kwešiša, temana ka temana, e le gore ke mo tsebe gabotse. Ka tsela yeo le kwešišegago ka yona le kgoma pelo ya ka gomme le nthuša gore ke bolele le yena ke mo tšhollele se lego pelong ya ka.”


text:
Tumelelano ya go Boloka Sephiri
Boitsebišo bja Gago
Boitsebišo bja gago bjo o bo tsenyago Wepesaeteng ye bo dirišwa ke Watchtower Bible and Tract Society of New York, Inc., goba mekgatlo ya yona e mengwe bakeng sa morero wo o hlalosetšwago modiriši wa Wepesaete ye pele a ka tsena go yona. Watchtower Bible and Tract Society of New York, Inc. ga e nee motho le ge e le ofe boitsebišo bja gago ntle le ge e ba go dira bjalo go nyakega e le gore o tle o kgone go hwetša dilo tšeo wena o di nyakago Wepesaeteng ye e bile o hlaloseditšwe seo e sa le pele goba ge mokgatlo wo o kgodišegile gore go utolla boitsebišo bjo bjalo go a nyakega e le gore go latelwe melao le ditaelo le ge e le dife goba go lemoga boradia bjo bo dirwago dikhomphutheng le go bo thibela, go itšhireletša goba go rarolla mathata a seteginiki. Boitsebišo le ge e le bofe bjoo o bo neago bo ka se rekišwe, bja ananywa goba bja adingwa batho ka tlase ga maemo le ge e le afe.
E-mail yeo o tlago go e tsenya ge o bula akhaonto Wepesaeteng ye e tla dirišetšwa go ikgokaganya le wena mabapi le akhaonto ya gago. Ka mohlala, ge e ba o lebetše leina leo o tsenago ka lona Wepesaeteng ye goba password gomme o kgopela thušo ya go tsena, o tla thušwa ka go romelwa molaetša e-mailing yeo o e tsentšego karolong e rego, “Boitsebišo bja ka.”
Cookies
Lenaneo la khomphutha le le bitšwago Cookies le hlametšwe go gopola dilo tšeo motho yo a dirišago Wepesaete a di kgethilego ge a tsena go yona. Ka mohlala, leleme leo motho a kgethago go fetleka Wepesaete ye ka lona le bolokwa ka gare ga cookie e le gore ge a tlo bula Wepesaete yeo gape e bule ka lona leleme leo. Lenaneo la cookies ga le tšee boitsebišo bja motho goba la bo boloka.
Lenaneo la Active Scripting goba JavaScript
Lenaneo la Scripting le dirišwa go kaonefatša go šoma ga Wepesaete ye. Go diriša thekinolotši ya scripting go dumelela Wepesaete ye go nea motho yo a tsenago go yona boitsebišo ka pejana. Le ka mohla Wepesaete ye e ka se diriše lenaneo la scripting go tsenya mananeo a khomphutha khomphutheng ya motho yo a tsenago Wepesaeteng ye, e bile ga e itšeele ka ntle le tumelelo boitsebišo bja motho yoo.
O swanetše go dumelela Active scripting goba JavaScript go šoma khomphutheng ya gago lenaneong leo le go dumelelago go tsena Diwepesaeteng e le gore dikarolo tše itšego tša Wepesaete di šome gabotse. Bontši bja mananeo a a dira gore Active scripting goba JavaScript e go dumelele go tsena Diwepesaeteng tše itšego goba go go thibela go tsena go tšona. Bala boitsebišo bja go go thuša go fetleka Diwepesaete e le gore o tsebe kamoo o ka dirago gore lenaneo la scripting le go dumelele go tsena Diwepesaeteng tše itšego.
Ge e ba go ka nyakega gore re fetoše tumelelano ya go boloka sephiri ya go diriša Wepesaete ya rena, re tla ngwala diphetogo tšeo Wepesaeteng ye gore o dule o tseba boitsebišo bjoo re bo tšeago le kamoo re bo dirišago ka gona.


text:
MOROKAMI (KGATIŠO E ITHUTWAGO) JANUARY 2013
Kgatišo ye e bolela ka batho ba ka Beibeleng bao ba ilego ba bontšha tumelo le sebete.
Ba Ile ba Ikgafa go tšwa Pelong—kua Norway
Ke ka tsela efe potšišo e sa letelwago e dirilego gore lapa le hudugele moo go nyakegago bagoeledi ba oketšegilego?
Eba le Sebete Gobane Jehofa o na le Wena!
O ka holwa ke mehlala ya Joshua, Jehoyada, Daniele le ba bangwe bao ba ilego ba bontšha tumelo le sebete.
O se ke wa Dumelela Selo se go Tloša Kgauswi le Jehofa
Se hlahloba kamoo re ka dirago diphetho tše dibotse ka gona mabapi le mošomo wa boiphedišo, boithabišo le lapa la rena.
Dulang le Batamela Jehofa
Re ka batamela bjang kgauswi le Jehofa ka go bea thekinolotši, boemo bja tša maphelo, tšhelete le boikgantšho maemong a swanetšego?
Go Hlankela Modimo Ntle le go Itshola
Bophelong bja gagwe, moapostola Paulo o ile a dira diphošo tše dikgolo le dikgetho tše bohlale. Re ka ithuta eng mohlaleng wa gagwe?
Bagolo ba Bakriste ke ‘Badirišanigotee le Rena Gore re Thabe’
Ke ka ditsela dife bagolo ba thušago bana babo rena le dikgaetšedi gore ba thabe tirelong ya Modimo?
Lesolo Leo le Rulagantšwego Gabotse le Enywa Dienywa
Bala kamoo ngwanenyana wa nywaga e lesome a ilego a šoma ka thata gore a laletše bohle bao ba tsenago le yena sekolo ba bolelago Sepudungun tiragalong e bohlokwa.


text:
Jehofa o Putsa Bao ba mo Tsomago ka Phišego
“Yo a batamelago Modimo o swanetše go dumela gore o gona le gore e ba moputsi wa bao ba mo tsomago ka phišego.”
DIKOPELO: 85, 134
1, 2. (a) Lerato le tumelo di tswalana bjang? (b) Re tlo ahlaahla dipotšišo dife?
RE RATA Jehofa ka “gobane o re ratile pele.” (1 Joh. 4:19) Jehofa o gatile mogato wa pele gore a šegofatše bahlanka ba gagwe ba ba botegago e le go bontšha gore o a ba rata. Ge re rata Modimo kudu, re ba le tumelo e tiilego ya gore o putsa bao a ba ratago, e sego go no dumela gore o gona.
2 Taba ya gore Jehofa ke moputsi e hlalosa seo a lego sona le seo a se dirago. Tumelo ya rena e tla ba e se ya felela ge e ba re sa kgodišege gore Modimo o tlo putsa bao ba mo tsomago ka phišego, ka gobane “tumelo ke tebelelo e kgonthišeditšwego ya seo se holofetšwego.” (Baheb. 11:1) Ee, tumelo e akaretša go kgodišega gore Modimo o tlo re tlišetša ditšhegofatšo tšeo a re tshepišitšego tšona. Lega go le bjalo, go tseba gore Modimo o tlo re putsa go re hola bjang? Jehofa o ile a putsa bjang bahlanka ba gagwe ba nakong e fetilego le ba mehleng yeno? Anke re boneng.
JEHOFA O HOLOFEDITŠE GORE O TLO RE ŠEGOFATŠA
3. Ke’ng seo Jehofa a re holofetšago sona go Maleaki 3:10?
3 Jehofa Modimo o dirile keno ya gore o tlo putsa bahlanka ba gagwe ba ba botegago, ka gona o re laletša gore re katanele go hwetša ditšhegofatšo tša gagwe. Re bala gore: “‘Hle, ntekeng, . . . ’ o re’alo Jehofa wa madira, ‘le bone ge nka se le bulele mašoba a legodimo gomme ka le tšhollela tšhegofatšo ka boati.’” (Mal. 3:10) Re bontšha tebogo e tseneletšego ge re dira seo Jehofa a re kgopelago sona.
4. Ke ka baka la’ng re ka bota mantšu a Jesu ao a lego go Mateo 6:33?
4 Jesu o ile a kgonthišetša barutiwa ba gagwe gore ge ba ka etiša Mmušo pele, Modimo o tla ba thekga. (Bala Mateo 6:33.) Lebaka la gore Jesu a kgodišege ka tsela yeo ke ka gobane o be a tseba gore ka mehla Jehofa o phethagatša dikholofetšo tša gagwe. Jesu o be a tseba gore dikholofetšo tša Modimo ga di ke di pala. (Jes. 55:11) Ka gona le rena re ka kgodišega gore ge e ba re bontšha tumelo e tiilego go Jehofa, o tla phethagatša kholofetšo ya gagwe yeo e rego: “Le ka mohla nka se ke ka go tlogela le ge e le go go lahla.” (Baheb. 13:5) Mantšu a a tswalana le seo Jesu a se boletšego ge a be a re Modimo o tla re thekga ge re ka tsoma Mmušo pele le toko ya Modimo.
5. Ke ka baka la’ng karabo yeo Jesu a e neilego Petro e tiiša tumelo ya rena?
5 Moapostola Petro o kile a botšiša Jesu gore: “Re tlogetše dilo ka moka gomme ra go latela; gabotsebotse re tla hwetša’ng?” (Mat. 19:27) Go e na le gore Jesu a omanye Petro ka ge a botšišitše potšišo yeo, o ile a botša barutiwa ba gagwe gore ba be ba tla hwetša moputso ka baka la boikgafo bja bona. Baapostola ba gagwe bao ba botegago le ba bangwe ba be ba tlo buša le yena legodimong. Eupša le gona bjale go na le meputso. Jesu o itše: “Yo mongwe le yo mongwe yo a tlogetšego dintlo goba bana babo goba dikgaetšedi goba tate goba mma goba bana goba mašemo ka baka la leina la ka, o tla okeletšwa kudu e bile o tla ja bohwa bja bophelo bjo bo sa felego.” (Mat. 19:29) Barutiwa ba gagwe ba be ba tlo hwetša ditšhegofatšo tše di fetago kgole boikgafo le ge e le bofe bjo ba bego ba ka bo dira. Na botate, bomma, bana babo rena, dikgaetšedi le bana ba moya ga ba bohlokwa go feta selo le ge e le sefe seo re se tlogetšego ka baka la Mmušo wa Modimo?
‘TSHETLEDI YA MAPHELO A RENA’
6. Ke ka baka la’ng Jehofa a holofetša barapedi ba gagwe moputso?
6 Barapedi ba Jehofa ba kgona go kgotlelela diteko ka gobane o ba holofeditše moputso. Ka ntle le go thabela ditšhegofatšo tša moya gona bjale, bahlanka ba botegago ba Jehofa ba lebeletše pele ditšhegofatšong tše dintši le go feta tša nakong e tlago. (1 Tim. 4:8) Ee, go kgodišega ga rena gore Jehofa “e ba moputsi wa bao ba mo tsomago ka phišego” go tla re thuša go dula re tiile tumelong.
7. Ke ka tsela efe kholofelo yeo re nago le yona e swanago le tshetledi?
7 Thutong ya gagwe ya Thabeng, Jesu o itše: “Thabang le hlalaleng ka ge moputso wa lena e le o mogolo magodimong, gobane ba tlaišitše baporofeta ba pele ga lena ka tsela yeo.” (Mat. 5:12) Ka ntle le bao ba tlago go hwetša moputso wa go yo phela legodimong, ruri go tlo phela ka mo go sa felego lefaseng la paradeise go dira gore re ‘thabe le go hlalala!’ (Ps. 37:11; Luka 18:30) Go sa šetšwe gore re tlo phela legodimong goba lefaseng, kholofelo yeo re nago le yona e ka ba “bjalo ka tshetledi ya sekepe ya maphelo a rena, e kgonthišeditšwego le e tiilego.” (Baheb. 6:17-20) Go fo swana le ge tshetledi e dira gore sekepe se se ke sa šišinyega nakong ya ledimo, taba ya gore Jehofa o tlo re putsa e ka re thuša go dula re sa šišinyege maikwelong, monaganong le moyeng. E ka re thuša go ba le matla a go kgotlelela mathata.
8. Dilo tšeo Modimo a re holofeditšego tšona di re thuša bjang go se belaele kudu?
8 Dilo tšeo Modimo a re holofeditšego tšona ka Beibeleng di re thuša go se belaele kudu ka mathata a lehono. Dilo tšeo di ba bjalo ka sehlare sa moya seo se fodišago dipelo tša rena tšeo di tshwenyegilego. Ruri go a kgothatša gore re ka ‘lahlela maima a rena go Jehofa,’ re tseba gore ‘o tla re thekga’! (Ps. 55:22) Re ka kgodišega ka mo go feletšego gore Modimo o tlo “dira go feta kudu ka kua ga tšohle tšeo re di kgopelago goba re di naganago.” (Baef. 3:20) Nagana feela
9. Re swanetše go dira’ng gore Jehofa a tle a re šegofatše?
9 E le gore Jehofa a tle a re putse, re swanetše go ba le tumelo e feletšego go yena gomme re kwe ditaelo tša gagwe. Moshe o ile a botša setšhaba sa Isiraele gore: “Jehofa o tla go šegofatša nageng yeo yena Jehofa Modimo wa gago a go neago yona e le bohwa gore o e tšee e be ya gago, ge feela o ka theetša lentšu la Jehofa Modimo wa gago gore o ele hloko go phetha ditaelo tše ka moka tšeo ke go laelago tšona lehono. Ka gobane Jehofa Modimo wa gago o tla go šegofatša feela bjalo ka ge a go holofeditše.” (Doit. 15:4-6) Na o kgodišegile ka mo go feletšego gore Jehofa o tla go šegofatša ge e ba o tšwela pele o mo hlankela ka potego? Ruri o na le lebaka le le kwagalago la go kgodišega.
JEHOFA E BE E LE MOPUTSI WA BONA
10, 11. Jehofa o ile a putsa Josefa bjang?
10 Beibele e ngwaletšwe go hola rena. E na le dipego tše dintši tša kamoo Modimo a ilego a putsa bahlanka ba gagwe bao ba botegago. (Baroma 15:4) Mohlala o mobotse wa seo ke wa Josefa. Ka baka la maanomabe a bana babo le boradia bja mosadi wa mong wa gagwe, Josefa o ile a ikhwetša a le kgolegong ya Egipita. Na Modimo o ile a lebala ka yena? Le gatee! “Jehofa [o ile] a dula a na le Josefa gomme a se kgaotše go mmontšha botho . . . Jehofa o be a na le Josefa e bile Jehofa o be a mo atlegiša go tšeo a bego a di dira.” (Gen. 39:21-23) Josefa o ile a letela Modimo ka go se fele pelo gore a mo thuše dinakong tšeo tše thata.
11 Ka morago ga mengwaga e mentši, Farao o ile a lokolla Josefa kgolegong ke moka a mo dira mmuši wa bobedi wa Egipita. (Gen. 41:1, 37-43) Ka morago ga gore a be le barwa ba babedi, “Josefa [o ile] a reela leitšibulo la gagwe leina a re ke Manase, ka gobane ge a tsopolwa o itše: ‘Modimo o ntebaditše mathata a ka ka moka le ntlo ka moka ya tate.’ Wa bobedi o mo reetše leina la Efuraime, ka gobane ge a tsopolwa o itše: ‘Modimo o nkatišitše nageng ya mohlako wa ka.’” (Gen. 41:51, 52) Ka ge Josefa a ile a dula a botegela Modimo, o ile a putswa ka ditšhegofatšo tšeo di ilego tša dira gore Baisiraele le Baegipita ba dule ba phela. Seo re ithutago sona mo ke gore Josefa o ile a lemoga gore ke Jehofa yo a bego a mo putsa le go mo šegofatša.
12. Jesu o thušitšwe ke’ng go dula a botega le ge a be a lekwa?
12 Ka mo go swanago, Jesu Kriste le yena o ile a dula a ekwa Modimo gaešita le ge a be a lebane le diteko tše di fapafapanego tša tumelo, e bile Modimo o ile a mo putsa. O ile a thušwa ke’ng go kgotlelela? Lentšu la Modimo le hlalosa gore: “Ka baka la lethabo leo le bego le beilwe pele ga gagwe o ile a kgotlelela kota ya tlhokofatšo, a se be le taba le go hlabišwa dihlong.” (Baheb. 12:2) Ee, Jesu o ile a thabišwa kudu ke gore o kgonne go kgethagatša leina la Modimo. Go feta moo, Tatagwe o ile a mo putsa ka go mo amogela le go mo fa ditokelo tše dintši. Beibele e re o “[dutše] ka letsogong la le letona la sedulo sa bogoši sa Modimo.” Le gona pego e nngwe e re: “Modimo o mo phagamišeditše boemong bja godimo gomme ka botho a mo nea leina leo le lego ka godimo ga leina le ge e le lefe le lengwe.”
JEHOFA GA A LEBALE SEO RE SE DIRAGO
13, 14. Jehofa o ikwa bjang ka seo re mo direlago sona?
13 Re ka kgodišega gore Jehofa o leboga maiteko ka moka ao re a dirago go mo hlankela. O kwešiša matshwenyego a rena le dilo tšeo re di tšhogago. O re kwela bohloko ge re na le mathata a ditšhelete goba ge bolwetši goba maikwelo a rena di re šitiša go mo hlankela. E bile re ka kgodišega gore Jehofa o bona seo bahlanka ba gagwe ba se dirago gore ba dule ba mmotegela.
14 Le gona dula o gopola gore re ka batamela “Mokwi wa thapelo” re kgodišegile gore o tla theetša dithapelo tša rena. (Ps. 65:2) “Tate wa dikgaugelo le Modimo wa khomotšo yohle” o tla re thekga moyeng le maikwelong, mohlomongwe a diriša barapedigotee le rena. (2 Bakor. 1:3) Jehofa o a thaba ge re thuša ba bangwe. Beibele e re: “Yo a šetšago mmotlana o adima Jehofa gomme Modimo o tla mmušetša.” (Die. 19:17; Mat. 6:3, 4) Ka gona, ge re thuša batho bao ba nago le mathata, Jehofa o lebelela seo e le go Mo adima selo se itšego. O holofetša gore o tla re putsa bakeng sa seo.
MEPUTSO YA GONA BJALE LE YA NAKONG E TLAGO
15. O lebeletše pele go tlo hwetša moputso ofe? (Bona seswantšho seo se lego mathomong a sehlogo.)
15 Bakriste bao ba tloditšwego ka moya o mokgethwa ba kgothatšwa ke gore ba tlo hwetša “mphapahlogo wa toko, woo Morena, yena moahlodi wa go loka, a tlago go [ba fa] wona e le moputso letšatšing leo.” (2 Tim. 4:7, 8) Lega go le bjalo, ga se gore Modimo o go hloile ge o sa ye legodimong. Batho ba dimilione bao e lego “dinku tše dingwe” tša Jesu ba letetše ka tetelokgolo moputso wa go phela ka mo go sa felego paradeiseng mo lefaseng. Ka nako yeo, “ba tla thaba kudu ka baka la go ata ga khutšo.”
16. 1 Johane 3:19, 20 e re homotša bjang?
16 Ka dinako tše dingwe, re ka nagana gore ga re dire selo tirelong ya Jehofa, goba ra ipotšiša ge e ba a thabišwa ke maiteko a rena. Le gona re ka ipotšiša ge e ba re swanelega go hwetša moputso le ge e le ofe. Lega go le bjalo, anke re se ke ra lebala gore “Modimo ke yo mogolo go feta dipelo tša rena gomme o tseba dilo tšohle.” (Bala 1 Johane 3:19, 20.) O tla re putsa ge re dira selo se sengwe le se sengwe ka pelo ka moka tirelong ya gagwe e kgethwa. Le gona o tla re šegofatša ge re dira selo le ge e le sefe ka tumelo le ka lerato, le ge rena re bona okare ga re dire selo.
17. Tše dingwe tša ditšhegofatšo tšeo re di thabelago gona bjale ke dife?
17 Gaešita le mehleng ye ya bofelo bja tshepedišo e kgopo ya Sathane, Jehofa o šegofatša batho ba gagwe. O kgonthišetša gore barapedi ba therešo ba a atlega tirelong ya gagwe, ka go re fepa ka tsela e sa bapišwego le selo. (Jes. 54:13) Go etša ge Jesu a holofeditše, Jehofa o re putsa gona bjale ka go re dumelela go ba karolo ya lapa la bana babo rena le dikgaetšedi ba moya bao ba nago le lerato, e lego lapa le legolo la ditšhabatšhaba. (Mar. 10:29, 30) Go oketša moo, Modimo o putsa bao ba mo tsomago ka phišego ka go ba nea khutšo e sa bapišwego le selo ya monagano, kgotsofalo le lethabo.
18, 19. Bahlanka ba Jehofa ba ikwa bjang ka meputso yeo a ba neago yona?
18 Bahlanka ba Jehofa lefaseng ka moka ba ka bolela ba tiišitše gore Jehofa o ba putsa ka tsela e makatšago. Ka mohlala, kgaetšedi yo a bitšwago Bianca, wa kua Jeremane o re: “Ke hloka mantšu a go leboga Jehofa ka ge a nthuša go se belaele kudu le go nthekga letšatši le letšatši. Lefase le hlakahlakane e bile le mpefala le go feta. Eupša ge ke dutše ke šoma kgauswi le Jehofa, ke ikwa ke šireletšegile ka diatleng tša gagwe. Nako le nako ge ke ikgafa tirelong ya gagwe, o mputsa kudu.”
19 Goba nagana ka mohlala wa kgaetšedi Paula yo a dulago Canada. O na le mengwaga e 70 gomme o goga ga boima ka baka la bolwetši bja mokokotlo. O re: “Le ge ke sa kgone go sepela, seo ga se re gore ke se ke ka bolela le batho ka Beibele. Ke diriša mekgwa e fapafapanego ya go nea bohlatse, go swana le go nea bohlatse ka founo le go nea bohlatse bjo bo sa rulaganyetšwago. E le gore ke ikgothatše, ke dula ke swere pukwana yeo ke ngwadilego ditemana tša Beibele le dintlha tše di tšwago ka dikgatišong tša rena tšeo ke di balago nako le nako. Ke e bitša ‘Pukwana Yeo e Mmatlafatšago.’ Re ka se dule re nyamile ge e ba re naganišiša ka dikholofetšo tša Jehofa. Jehofa o dula a ikemišeditše go re thuša, go sa šetšwe maemo a rena.” Maemo a gago a ka ba a fapane le a Bianca goba Paula. Lega go le bjalo, o ka nagana ka ditsela tšeo Jehofa a go putsitšego ka tšona goba a putsitšego batho bao o ba tsebago. Ruri o tla kgothatšega ge o ka naganišiša ka tsela yeo Jehofa a go putsago ka yona gona bjale, le kamoo a tlago go go putsa ka gona nakong e tlago!
20. Ke’ng seo re tlago go se hwetša ge e ba re tšwela pele re hlankela Jehofa ka moya ka moka?
20 Le ka mohla o se ke wa lebala gore ge o rapela Jehofa go tšwa pelong e bile o bolela le yena ka tokologo ya polelo, ‘o tla go lefa ka moputso o mogolo.’ O ka kgodišega gore ‘ka morago ga ge o dirile thato ya Modimo, o tla amogela seo a re holofeditšego sona.’ (Baheb. 10:35, 36) Ka gona anke ga bjale re tšweleng pele re tiiša tumelo ya rena le go hlankela Jehofa ka moya ka moka. Seo re ka kgona go se dira, ka ge re tseba gore Jehofa o tla re putsa.


text:
Kgonthišetša Gore ‘Lerato la Gago la Borwarre le Tšwela Pele’!
“Lerato la lena la borwarre a le tšwele pele.”—BAHEBERU 13:1.
DIKOPELO: 72, 119
1, 2. Ke ka baka la’ng Paulo a ile a ngwalela Bakriste ba Baheberu lengwalo?
KA NGWAGA wa 61, diphuthego ka moka tša Isiraele di ile tša thabela khutšo ka nakwana. Gaešita le ge moapostola Paulo a be a le kgolegong kua Roma, o be a holofetše go lokollwa kgauswinyana. Timotheo, yo a bego a tlwaetše go sepela le yena maetong a boromiwa, o be a sa tšwa go lokollwa kgolegong, gomme bobedi bja bona ba be ba rulagantše go etela bana babo bona kua Judea. (Baheberu 13:23) Eupša ka nywaga e ka bago e mehlano feela, Bakriste ba Judea, kudukudu bao ba bego ba dula Jerusalema, ba be ba tla swanelwa ke go dira selo se itšego kapejana. Ka baka la’ng? Pejana ga moo, Jesu o be a boditše balatedi ba gagwe gore gateetee ge ba bona Jerusalema e dikologilwe ke madira, ba tšhabe.—Luka 21:20-24.
2 Go be go šetše go fetile nywaga e 28 ga e sa le Jesu a lemošitše balatedi ba gagwe ka seo. Ka nako yeo, Bakriste ba Isiraele ba be ba dutše ba botega go sa šetšwe ditlaišego le diteko tše dintši. (Baheberu 10:32-34) Eupša Paulo o be a nyaka gore ba itokišeletše seo se bego se tlo direga. Ba be ba tlo welwa ke e nngwe ya diteko tše dikgolo tša tumelo ya bona. (Mateo 24:20, 21; Baheberu 12:4) Ba be ba tlo hloka kgotlelelo le tumelo go feta le ge e le neng pele e le gore ba kwe mantšu a Jesu a gore ba tšhabe, gomme maphelo a bona a be a tla ithekga ka dika tšeo. (Bala Baheberu 10:36-39.) Ka gona Jehofa o ile a budulela Paulo go ngwalela bana babo rena le dikgaetšedi tšeo lengwalo. Lengwalo leo, leo ga bjalo le bitšwago Baheberu, le be le ngwaletšwe go ba matlafaletša seo se bego se tlo direga.
3. Ke ka baka la’ng re swanetše go tseba kudu ka puku ya Baheberu?
3 Ka ge re le batho ba Modimo lehono, re swanetše go tseba kudu ka puku ya Baheberu. Ka baka la’ng? Ka gobane boemo bja rena bo swana le bja Bakriste ba Judea. Re phela ‘dinakong tše di hlobaetšago tšeo go lego thata go lebeletšana le tšona,’ e bile ba bantši ba rena re bontšhitše potego ge re dutše re kgotleletše ditlaišo tše šoro le diteko tše dikgolo. (2 Timotheo 3:1, 12) Eupša ba bantši ba rena re sa phela ka khutšo le gona ga re tlaišwe ka go lebanya. Ka gona, go swana le Bakriste ba mehleng ya Paulo, re swanetše go dula re phakgame. Ka baka la’ng? Ka gobane go se go ye kae, re tlo welwa ke teko e kgolo ya tumelo ya rena!—Bala Luka 21:34-36.
4. Temana ya ngwaga ya 2016 e re’ng, gona ke ka baka la’ng e le ya maleba?
4 Ke’ng se se tla re thušago go itokišeletša seo se tlago go direga nakong e tlago? Ka pukung ya Baheberu, Paulo o boletše ka dilo tše dintši tšeo di tla re thušago go matlafatša tumelo ya rena. Kgopotšo e nngwe e bohlokwa kudu e go Baheberu 13:1. Lengwalo le le re: “Lerato la lena la borwarre a le tšwele pele.” Temana ye e kgethilwe go ba temana ya ngwaga ya 2016.
Temana ya rena ya ngwaga ya 2016 e re: “Lerato la lena la borwarre a le tšwele pele.”—Baheberu 13:1
LERATO LA BORWARRE KE ENG?
5. Lerato la borwarre ke’ng?
5 Lerato la borwarre ke’ng? Lentšu la mathomong la Segerika leo Paulo a le dirišitšego lengwalong le le bolela “go rata ngwaneno.” Lerato la borwarre ke maikwelo a tseneletšego a borutho gare ga ditho tša lapa goba bagwera ba kgonthe. (Johane 11:36) Ga re no bolela gore re rata bana babo rena le dikgaetšedi. Re bontšha seo ka ditiro. (Mateo 23:8) Paulo o itše: “Leratong la borwarre le bontšhaneng borutho seng sa lena. Go bontšhaneng kgodišo, etelelang pele.” (Baroma 12:10) Mantšu a a bontšha kamoo re tlogago re rata bana babo rena ka gona. Lerato le la borwarre, gotee le lerato leo le theilwego melaong ya motheo ya Bokriste, le thuša batho ba Modimo go ba bagwera ba kgonthe le go ba batee.
6. Bakriste ba therešo ba kwešiša bjang seo se bolelwago ke lerato la borwarre?
6 Polelwana e rego “lerato la borwarre” e hwetšagala kudu ka dikgatišong tša Bakriste. Go Bajuda ba mehleng e fetilego, lentšu “ngwanešo” gantši le be le šupa go wa leloko gomme ka dinako tše dingwe le be le šupa go motho yo e sego wa leloko. Eupša lentšu le le be le ka se tsoge le dirišitšwe go bitša motho yo e sego Mojuda. Lega go le bjalo, ka ge re le Bakriste ba therešo, “ngwanešo” ke Mokriste yo mongwe le yo mongwe wa therešo, go sa šetšwe gore o tšwa nageng efe. (Baroma 10:12) Jehofa o re rutile gore re ratane bjalo ka barwarre. (1 Bathesalonika 4:9) Eupša ke ka baka la’ng go le bohlokwa gore re tšwele pele re bontšhana lerato la borwarre?
KE KA BAKA LA ENG GO LE BOHLOKWA KUDU GORE RE TŠWELE PELE RE BONTŠHANA LERATO LA BORWARRE?
7. (a) Lebaka la bohlokwa kudu la gore re bontšhane lerato la borwarre ke lefe? (b) Ke lebaka lefe le lengwe la bohlokwa la gore re tiiše lerato leo re ratanago ka lona?
7 Lebaka la bohlokwa kudu la gore re bontšhane lerato la borwarre ke gore Jehofa ka boyena o re laela gore re ratane. Ga go kgonege gore re rate Jehofa ge e ba re sa nyake go rata bana babo rena. (1 Johane 4:7, 20, 21) Lebaka le lengwe ke gore re a hlokana, kudukudu dinakong tše thata. Ge Paulo a be a ngwalela Bakriste ba Baheberu lengwalo, o be a tseba gore go se go ye kae ba bangwe ba be ba tla swanelwa ke go tlogela magae a bona le dithoto tša bona. Jesu o be a hlalositše kamoo nako yeo e bego e tla ba thata ka gona. (Mareka 13:14-18; Luka 21:21-23) Ka gona pele nako yeo e ka fihla, Bakriste bao ba be ba swanetše go tiiša lerato leo ba ratanago ka lona.—Baroma 12:9.
Re swanetše go tiiša lerato la rena la borwarre gona bjale ka gobane le tla re thuša go kgotlelela diteko le ge e le dife tšeo re tlo kopanago le tšona nakong e tlago
8. Ke’ng seo re swanetšego go se dira gona bjale pele masetlapelo a magolo a thoma?
8 Masetlapelo a magolo ao a sa kago a ba gona historing ya batho a kgauswi kudu. (Mareka 13:19; Kutollo 7:1-3) Re tlo swanelwa ke go kwa keletšo yeo e rego: “Sepelang batho ba ka, le tsene diphapošing tša lena tša ka gare le tswalele mejako ya lena. Ikuteng ka nakonyana go fihla kgalefo e feta.” (Jesaya 26:20) ‘Diphapoši tšeo tša ka gare’ di ka šupa go diphuthego tša gabo rena. Ke moo re rapelago Jehofa re na le bana babo rena le dikgaetšedi. Eupša re swanetše go dira se se fetago go fo bokana ka mehla. Paulo o ile a gopotša Bakriste ba Baheberu gore ba swanetše go kgothatšana gore ba bontšhane lerato le go direlana botse. (Baheberu 10:24, 25) Re swanetše go tiiša lerato la rena la borwarre gona bjale ka gobane le tla re thuša go kgotlelela diteko le ge e le dife tšeo re tlo kopanago le tšona nakong e tlago.
9. (a) Re na le dibaka dife tša go bontšha lerato la borwarre lehono? (b) Nea mehlala ya kamoo batho ba Jehofa ba bontšhitšego lerato la borwarre.
9 Re na le dibaka tše dintši tša go bontšhana lerato la borwarre lehono, pele masetlapelo a magolo a ka thoma. Bana babo rena ba bantši ba a tlaišega ka baka la ditšhišinyego tša lefase, mafula, madimo, ditsunami le dikotsi tše dingwe tša tlhago. Bana babo rena ba bangwe ba a tlaišwa. (Mateo 24:6-9) Le gona ba bangwe ba na le mathata a tša boiphedišo ao a bakwago ke go phela lefaseng leo le tletšego bomenetša. (Kutollo 6:5, 6) Ka gona ge bana babo rena ba dutše ba welwa ke mathata a mantši, re bulegelwa ke dibaka tše dintši tša go ba bontšha kamoo re ba ratago ka gona. Le ge batho ba lefase le ba se na lerato, re swanetše go tšwela pele re bontšhana lerato la borwarre. (Mateo 24:12) [1]—Bona tlhaloso.
RE KA DIRA ENG GORE LERATO LA RENA LA BORWARRE LE TŠWELE PELE?
10. Ke’ng seo ga bjale re tlago go se ahlaahla?
10 Go sa šetšwe mathata ao re nago le ona, re ka kgonthišetša bjang gore re tšwela pele re bontšha lerato la borwarre? Re ka bontšha bjang gore re rata bana babo rena ka tsela ye? Ka morago ga go bolela gore “lerato la lena la borwarre a le tšwele pele,” moapostola Paulo o bontšhitše ditsela tše mmalwa tšeo Bakriste ba ka dirago seo. Anke ga bjale re ahlaahleng tše tshela tša tšona.
11, 12. Go amogela baeng go bolela’ng? (Bona seswantšho seo se lego mathomong a sehlogo.)
11 ‘O se ke wa lebala go amogela baeng.’ (Bala Baheberu 13:2.) Polelwana “go amogela baeng” e bolela’ng? Lentšu leo Paulo a le dirišitšego temaneng ye le bolela “go bontšha batho bao re sa ba tsebego botho.” Mohlomongwe polelwana ye e re gopotša Aborahama le Lota. Banna ba ba babedi ba ile ba bontšha botho go baeng bao ba bego ba sa ba tsebe. Mafelelong, Aborahama le Lota ba ile ba lemoga gore baeng bao ge e le gabotse e be e le barongwa. (Genesi 18:2-5; 19:1-3) Mehlala ye e ile ya kgothatša Bakriste ba Baheberu gore ba bontšhe lerato la borwarre ka go amogela baeng.
12 Re ka bontšha bjang gore re amogela baeng? Re ka laletša bana babo rena le dikgaetšedi magaeng a rena go tlo thabela dijo goba go kgothatšana. Le ge re ka ba re sa tsebe molebeledi wa tikologo le mosadi wa gagwe gabotse, re ka ba laletša malapeng a rena ge ba etetše phuthegong ya gabo rena. (3 Johane 5-8) Ga go hlokagale gore re apee dijo tša maemo goba re šomiše tšhelete e ntši. Morero wa rena ke go kgothatša bana babo rena, e sego go ba kgantšhetša dilo tšeo re nago le tšona. Le gona ga se ra swanela go laletša feela bao ba ka re direlago selo se itšego. (Luka 10:42; 14:12-14) Sa bohlokwa kudu ke gore re se ke ra swarega kudu moo re lebalago go amogela baeng!
13, 14. Ke bjang re ka ‘dulago re gopola ba ba lego ditlemong tša kgolego’?
13 ‘Dula o gopola ba ba lego ditlemong tša kgolego.’ (Bala Baheberu 13:3.) Ge Paulo a be a ngwala mantšu a, o be a bolela ka bana babo rena bao ba bego ba golegilwe ka baka la tumelo ya bona. Paulo o ile a reta phuthego ya Baheberu ka gobane e be e “kwetše bohloko bao ba lego kgolegong.” (Baheberu 10:34) Bana babo rena ba bangwe ba ile ba thuša Paulo nywageng e mene ya ge a be a le kgolegong, eupša ba bangwe ba be ba dula kgole. Ba be ba ka thuša Paulo bjang? Ba be ba ka tšwela pele ba mo rapelela ba tiišitše.—Bafilipi 1:12-14; Baheberu 13:18, 19.
Re ka rapelela bana babo rena, dikgaetšedi gaešita le bana bao ba lego kgolegong kua Eritrea
14 Lehono, bana babo rena ba bantši ba kgolegong ka baka la tumelo ya bona. Bana babo rena le dikgaetšedi bao ba dulago kgauswi le bona, ba ka ba thuša ka dilo tšeo ba di hlokago. Eupša ba bantši ba rena re dula kgole le dikgolego tšeo. Re ka thuša bana babo rena bao bjang le go se ba lebale? Lerato la borwarre le tla re tutueletša go ba rapelela re tiišitše. Ka mohlala, re ka rapelela bana babo rena, dikgaetšedi gaešita le bana bao ba lego kgolegong kua Eritrea, go akaretša ngwanabo rena Paulos Eyassu, Isaac Mogos le Negede Teklemariam bao ba sa lego kgolegong ka morago ga nywaga e 20.
15. Re ka bontšha bjang gore re hlompha manyalo a rena?
15 “Lenyalo a le hlomphege go bohle.” (Bala Baheberu 13:4.) Le gona re ka bontšha lerato la borwarre ka go hlweka boitshwarong. (1 Timotheo 5:1, 2) Ka mohlala, ge re ka itshwara ka tsela e gobogilego le ngwanabo rena goba kgaetšedi, re tla kweša motho yoo bohloko le lapa la gabo. Bana babo rena ba ka se sa re bota. (1 Bathesalonika 4:3-8) Nagana le kamoo mosadi yo a nyetšwego a tla ikwago ka gona ge a ka hwetša gore monna wa gagwe o bogela diswantšho tša batho bao ba sa aparago. Na o be a tla nagana gore monna wa gagwe o a mo rata le gore o hlompha lenyalo?—Mateo 5:28.
16. Go kgotsofala go tla re thuša bjang go bontšha lerato la borwarre?
16 ‘Dula o kgotsofetše ka dilo tše di lego gona.’ (Bala Baheberu 13:5.) Go bota Jehofa go tla re thuša go kgotsofalela seo re nago le sona. Se se re thuša bjang go bontšha lerato la borwarre? Ge re kgotsofaletše dilo tšeo re nago le tšona, re tla gopola gore bana babo rena le dikgaetšedi ba Bakriste ba bohlokwa kudu go feta tšhelete goba dilo tše dingwe. (1 Timotheo 6:6-8) Re ka se ngongorege ka bana babo rena goba ka maemo a rena a bophelo. Le gona re ka se ba jele mona goba ra ba le megabaru. Go e na le moo, ge re kgotsofaletše seo re nago le sona, re tla ba le moya wa go fa.—1 Timotheo 6:17-19.
17. Go “ba le sebete kudu” go re thuša bjang go bontšha lerato la borwarre?
17 ‘Eba le sebete kudu.’ (Bala Baheberu 13:6.) Go bota Jehofa go re nea sebete sa go kgotlelela diteko tše thata. Sebete se re thuša go ba le boemo bjo bo nepagetšego bja kgopolo. Ge re na le boemo bjo bjalo bja kgopolo, re ka bontšha lerato la rena la borwarre ka go kgothatša bana babo rena le dikgaetšedi le go ba homotša. (1 Bathesalonika 5:14, 15) Le nakong ya masetlapelo a magolo, re ka ba le sebete, re tseba gore phološo ya rena e batametše.—Luka 21:25-28.
Re ka ba le sebete, re tseba gore phološo ya rena e batametše
18. Re ka matlafatša bjang lerato la rena la borwarre ge re dirišana le bagolo?
18 ‘Gopola bao ba etelelago pele.’ (Bala Baheberu 13:7, 17.) Bagolo ba diphuthegong tša gabo rena ba diriša nako ya bona go šoma ka thata go re thuša. Ge re nagana ka dilo ka moka tšeo ba di dirago, re ba rata kudu le go ba leboga. Ga re nyake gore ba lahlegelwe ke lethabo la bona goba ba fegelwe ka baka la dilo tšeo re di dirago. Go e na le moo, re nyaka go ba kwa go tšwa pelong. Ka tsela ye, re “ba bontšha kgodišo e fetago e tlwaelegilego ka lerato ka baka la modiro wa bona.”—1 Bathesalonika 5:13.
TŠWELA PELE O BONTŠHA LERATO LA BORWARRE KA MO GO FELETŠEGO
19, 20. Re ka tšwela pele bjang re bontšha lerato la borwarre ka tekanyo e tletšego?
19 Batho ba Jehofa ba tsebja ka go ba le lerato la borwarre. Go be go le bjalo le mehleng ya Paulo. Eupša Paulo o ile a kgothaletša bana babo rena go bontšha lerato leo le go feta. O itše: “Le tšwele pele le dira bjalo ka tekanyo e tletšego.” (1 Bathesalonika 4:9, 10) Go molaleng gore re ka dula re kaonefatša!
20 Ka gona ka mehla ge re bona temana ya rena ya ngwaga Holong ya Mmušo, a re naganišišeng ka dipotšišo tše: Na nka kaonefatša tabeng ya go amogela baeng? Nka thuša bjang bana babo rena bao ba lego kgolegong? Na ke hlompha tokišetšo ya Modimo ya lenyalo? Ke’ng seo se ka nthušago go kgotsofalela seo ke nago le sona? Nka bontšha bjang gore ke bota Jehofa ka mo go feletšego? Nka bontšha bjang gore ke tloga ke ekwa bao ba etelelago pele? Ge re ka kaonefatša dilong tše tše tshela, gona temana ya rena ya ngwaga e ka se be mongwalo feela wa lebotong; e tla re gopotša go kwa mantšu a Paulo ao a rego: “Lerato la lena la borwarre a le tšwele pele.”—Baheberu 13:1.
^ [1] (serapa 9) E le gore o ithute ka mehlala ya kamoo Dihlatse tša Jehofa di bontšhanago lerato dinakong tša dikotsi, bala Morokami wa July 15, 2002, matlakala 8-9, le puku ya Dihlatse tša Jehofa—Bagoeledi ba Mmušo wa Modimo, kgaolo 19.


text:
Agang Lenyalo le le Tiilego le le le Thabišago
“Ge ntlo e sa agwe ke Jehofa, ke ga lefeela ge baagi ba yona ba šomile ka thata go e aga.”—PS. 127:1a.
1-3. Banyalani ba lebeletšane le mathata afe? (Bona seswantšho se se lego ka mo godimo.)
MONNA yo mongwe yo a nago le nywaga e 38 a nyetše e bile a thabile lenyalong o re: “Ge le dira maiteko a magolo e bile le bontšha gore le nyaka gore lenyalo la lena le atlege, Jehofa o tla le šegofatša.” Ee, banna le basadi ba ka thaba manyalong a bona le go thekgana dinakong tša mathata.—Die 18:22.
2 Eupša ga se mohlolo ge banyalani ba fela ba eba le “tlaišego nameng.” (1 Bakor. 7:28) Ka baka la’ng? Mathata a letšatši le letšatši a ka baka dikgohlano lenyalong. Go kgopišega, go se kwešišane le go se boledišane gabotse moo go bakwago ke maleme a rena ao a sa phethagalago go ka baka mathata le manyalong ao a atlegilego. (Jak. 3:2, 5, 8) Le gona banyalani ba bantši ba a imelwa mešomong mola ba bile ba swanelwa ke go hlokomela bana. Kgateletšego le molapo di dira gore banyalani ba bangwe ba se hwetše nako ya go matlafatša manyalo a bona. Mathata a ditšhelete, a tša maphelo goba mathata a mangwe a ka dira gore ba se sa ratana le go hlomphana. Go oketša moo, lenyalo leo le bego le bonagala le tiile le ka senywa ke “mediro ya nama,” ya go swana le boitshwaro bjo bo hlephilego, boitshwaro bja mereba, bošoro, ditshele, lehufa, go tlalelana ka bogale le diphenkgišano.—Bagal. 5:19-21.
3 Se sebe le go feta ke gore ‘mehla ye ya bofelo’ e tletše ka mekgwa yeo Modimo a e hloilego yeo e lego kotsi lenyalong. (2 Tim. 3:1-4) Sa mafelelo, banyalani ba swanetše go lwantšhana le ditlhaselo tše matla tša lenaba la rena le kgopo. Moapostola Petro o re lemoša ka gore: “Lenaba la lena Diabolo o sepelasepela go swana le tau e rorago, a nyaka yo a kago go mo metša.”—1 Pet. 5:8; Kut. 12:12.
4. Ke’ng se se ka dirago gore lenyalo le tie le go thabiša?
4 Monna yo mongwe kua Japane o re: “Ke be ke gateletšegile ka ge ke be ke na le mathata a magolo a ditšhelete. Ka ge ke be ke sa logišane maano le mosadi wa ka, le yena o ile a gateletšega kudu monaganong. Go oketša moo, morago bjale o sa tšwa go hwetša gore o na le bothata bja maphelo. Ka dinako tše dingwe, kgateletšego ye e be e dira gore re lwe.” Mathata a mangwe lenyalong ga a phemege, eupša ga se gore a ka se rarollege. Ka thušo ya Jehofa, banyalani ba ka ba le lenyalo le le tiilego le leo le thabišago. (Bala Psalme 127:1.) Anke re ahlaahleng dilo tše hlano tšeo di agago lenyalo le le tiilego le la sa ruri. Ke moka re tlo ahlaahla le kamoo dilo tšeo di ka tiišwago ka gona ke lerato.
AKARETŠANG JEHOFA LENYALONG LA LENA
5, 6. Ke’ng seo monna le mosadi ba ka se dirago gore ba akaretše Jehofa lenyalong la bona?
5 Motheo wa lenyalo le le tiilego ke go botegela Mothomi wa lona le go mo kwa. (Bala Mmoledi 4:12.) Banna le basadi ba ka akaretša Jehofa manyalong a bona ka go latela keletšo ya gagwe e lerato. Ge Beibele e bolela ka batho ba Modimo ba bogologolo e re: “Ditsebe tša lena di tla kwa lentšu ka morago ga lena le re: ‘Tsela še. Sepelang ka yona,’ e le gore le se ke la fapogela ka go le letona goba le letshadi.” (Jes. 30:20, 21) Lehono banyalani ba ka “kwa” lentšu la Jehofa ka go bala Lentšu la Modimo ba le gotee. (Ps. 1:1-3) Ba ka matlafatša lenyalo la bona gape ka go ba le Borapedi bja Lapa bjo bo thabišago le bjo bo agago moyeng. Le gona ba swanetše go rapela gotee ka mehla gore lenyalo la bona le kgone go fenya ditlhaselo tše matla tša lefase la Sathane.
6 Gerhard wa kua Jeremane o re: “Nako le nako ge mathata goba go se kwešišane go re amoga lethabo lenyalong la rena, keletšo e tšwago Lentšung la Modimo e re thuša go hlagolela go se fele pelo le go lebalelana. Ka ntle le dika tše, lenyalo le ka se atlege.” Ge banyalani ba šoma ka thata go dula ba le kgauswi le Modimo lenyalong la bona ka go dira mediro ya moya ba le gotee, ba ba le tswalano ya kgauswi le Modimo le go ba le lenyalo le le tiilego le le le thabišago.
BANNA—DIRIŠANG BOHLOGO BJA LENA KA LERATO
7. Banna ba swanetše go diriša bohlogo bja bona bjang?
7 Tsela yeo monna a dirišago bohlogo bja gagwe ka yona e ka dira gore lenyalo le tie le go thabiša. Beibele e re: “Hlogo ya monna yo mongwe le yo mongwe ke Kriste; hlogo ya mosadi yona ke monna.” (1 Bakor. 11:3) Yona temana ye e bontšha banna kamoo ba swanetšego go diriša bohlogo bja bona—ba swanetše go ekiša tsela yeo Kriste a dirišago bohlogo bja gagwe go monna yo mongwe le yo mongwe. Le ka mohla Jesu ga se a ka a gatelela ba bangwe goba a ba swara makgwakgwa, eupša ka mehla o be a le lerato, a le botho, a na le tekatekano, a le bonolo e bile a ikokobeditše pelong.—Mat. 11:28-30.
8. Monna a ka dira’ng gore mosadi wa gagwe a mo rate le go mo hlompha?
8 Banna ba Bakriste ga se ba swanela go dulela go gopotša basadi ba bona gore ba ba hlomphe. Go e na le moo, ba ‘tšwela pele ba dula le bona go ya ka tsebo [ka go ba naganela; ka go ba kwešiša, mongwalo wa ka tlase].’ Ba “ba [godiša] go etša sebjana se se fokolago, se setshadi.” (1 Pet. 3:7) Banna ba bontšha basadi ba bona pele ga batho le ge ba le noši gore ke ba bohlokwa ka go bolela le bona ka botho le ka go ba swara gabotse. (Die. 31:28) Banna bao ba dirišago bohlogo bja bona ka tsela e bjalo e lerato ba tla ratwa le go hlompšha ke basadi ba bona. Le gona Modimo o tla šegofatša manyalo a bona.
BASADI—IKOKOBELETŠENG BANNA BA LENA
9. Mosadi a ka bontšha bjang gore o ikokobeditše?
9 Go rata Jehofa ka dipelo tša rena ka moka go re thuša go ikokobetša ka tlase ga seatla sa gagwe se matla. (1 Pet. 5:6) Tsela e bohlokwa yeo ka yona mosadi yo a ikokobeditšego a hlomphago matla a Jehofa a bolaodi ke ge a dirišana le monna wa gagwe le go mo thekga. Beibele e re: “Lena basadi, ikokobeletšeng banna ba lena ka ge go swanela Moreneng.” (Bakol. 3:18) Ke therešo gore ga se ka mehla mosadi a tlago go dumelelana le diphetho tša monna. Eupša ge e ba diphetho tšeo di sa thulane le melao ya Modimo, mosadi yo a ikokobeditšego o tla di thekga.—1 Pet. 3:1.
10. Ke ka baka la’ng boikokobetšo bo le bohlokwa?
10 Mosadi o kgatha tema ya bohlokwa kudu ka ge e le “molekane” wa monna wa gagwe. (Mal. 2:14) O tsenya letsogo ge go dirwa diphetho tša lapa ka go ntšha sa mafahleng ka tlhompho eupša a dutše a ikokobeditše. Monna yo bohlale o tla theetša ditšhišinyo tša mosadi wa gagwe ka kelohloko. (Die. 31:10-31) Boikokobetšo bo tla dira gore ka lapeng go be le lethabo, khutšo le kwano, le gona bo tlišetša banna le basadi lethabo la go tseba gore ba thabiša Modimo.—Baef. 5:22.
TŠWELANG PELE LE LEBALELANA KA BOLOKOLOGI
11. Ke ka baka la’ng go lebalelana go le bohlokwa?
11 Se sengwe sa dilo tša bohlokwa tšeo di agago lenyalo le le tiilego ke go lebalelana. Lenyalo le a tia ge monna le mosadi ba ‘tšwela pele ba kgotlelelana gomme ba lebalelana ka bolokologi.’ (Bakol. 3:13) Ka lehlakoreng le lengwe, lenyalo le tla senyega ge banyalani ba bolokelana dikgopi gomme ba fela ba gopotšana tšona ge go na le seo ba sa kwanego ka sona. Go fo swana le ge menga e ka wiša moago, dikgopi le go galefelana go ka mela ka dipelong tša rena, gomme gwa dira gore go lebalelana go be thata le go feta. Eupša lenyalo le tla tia ge e ba monna le mosadi ba dula ba lebalelana, go etša ge Jehofa a ba lebalela.—Mika 7:18, 19.
12. Ke ka tsela efe lerato le ‘bipago dibe tše dintši’?
12 Leratorato “ga le boloke pego ya bobe,” goba diphošo. Ge e le gabotse, “lerato le bipa dibe tše dintši.” (1 Bakor. 13:4, 5; bala 1 Petro 4:8.) Ka mantšu a mangwe, lerato ga le na gore o lebalela motho dibe gakae. Ge moapostola Petro a be a botšiša Jesu gore o swanetše go lebalela batho dibe tša bona gakae, Jesu o ile a mo araba ka gore: “Go fihla ga masomešupa-šupa.” (Mat. 18:21, 22) Ge e le gabotse Jesu o be a bontšha gore Mokriste ga se a swanela go ba le mollwane tabeng ya go lebalela ba bangwe.—Die. 10:12. *
13. Re ka fenya bjang mokgwa wa go se rate go lebalela?
13 Annette o re: “Ge banyalani ba sa nyake go lebalelana, ba thoma go se sa botana le go bolokelana dikgopi, gomme seo ke mpholo lenyalong. Go lebalelana go matlafatša lenyalo e bile go dira gore banyalani ba batamelane.” E le gore o fenye mokgwa wa go se lebalele, katanela go bontšha molekane wa gago tebogo le go mo tšeela godimo. Hlagolela mokgwa wa go reta molekane wa gago go tšwa pelong. (Bakol. 3:15) Ge o ka dira bjalo, o tla ba le khutšo ya monagano, wa thabela botee le ditšhegofatšo tša Modimo tšeo a di neago bao ba tlwaetšego go lebalela.—Baroma 14:19.
DIRIŠANG MOLAO WA GAUTA
14, 15. Molao wa Gauta ke’ng, gona o bohlokwa gakaaka’ng lenyalong?
14 Ga go pelaelo gore o rata gore batho ba bangwe ba go sware ka seriti le ka tlhompho. O a thaba ge ba bangwe ba tšeela dikgopolo tša gago godimo e bile ba go naganela. Eupša na o kile wa kwa motho yo a itšego a re: “Ke tla mo ruta go phela le batho”? Gaešita le ge re ka nagana gore motho yoo o na le lebaka le le kwagalago la go bolela ka tsela yeo, Beibele e re botša gore: “O se ke wa re: ‘Ke tla mo dira go etša ge a ntirile.’” (Die. 24:29) Ge e le gabotse, Jesu o boletše tsela e kaone kudu ya go rarolla mathata. Tsela yeo e tsebja kudu moo e bilego e bitšwa gore ke Molao wa Gauta. O itše: “Ka mo le nyakago batho ba le dira ka gona, le lena le ba direng ka wona mokgwa woo.” (Luka 6:31) Jesu o be a bolela gore re swanetše go swara batho ka tsela yeo re nyakago ba re swara ka yona gomme re se ke ra bušetša bobe ka bobe. Lenyalong, se se bolela gore re swanetše go swarana ka tsela yeo e tla dirago gore lenyalo le atlege.
15 Banyalani ba matlafatša lenyalo la bona ge ba naganelana. Monna yo mongwe mo Afrika Borwa o re: “Re leka go diriša Molao wa Gauta. Ke therešo gore re fela re galefišana, eupša yo mongwe le yo mongwe wa rena o šoma ka thata go swara yo mongwe ka tsela yeo a ka ratago a mo swara ka yona—ka tlhompho le ka seriti.”
16. Ke’ng seo banyalani ba sa swanelago go se dirana?
16 O se ke wa botša batho ba bangwe mafokodi a molekane wa gago goba go mo kwera ka ona—o se ke wa leka le go dira metlae ka ona. Gopola gore lenyalo ga se phenkgišano yeo go yona re nyakago go bona gore ke mang a nago le matla, ke mang a kgonago go hlaba lešata goba gore ke mang a kgonago go hlaba ka mantšu. Ke therešo gore ka moka ga rena re na le mafokodi, e bile ka dinako tše dingwe re kgopiša ba bangwe. Eupša ga go na lebaka le letee leo le lokafatšago monna goba mosadi gore a diriše polelo e hlabago le ya lenyatšo, goba se sebe le go feta, a kgorometše goba a itie molekane wa gagwe.—Bala Diema 17:27; 31:26.
17. Banna ba ka diriša bjang Molao wa Gauta?
17 Gaešita le ge ditšong tše dingwe banna bao ba tlaišago basadi ba bona goba ba ba itiago ba lebelelwa e le bannatia, Beibele e re: “Yo a diegago go galefa o phala mogale, gomme yo a laolago moya wa gagwe o phala yo a thopago motse.” (Die. 16:32) Ga se papadi gore monna a ekiše monna yo a phagamego yo a kilego a phela e lego Jesu Kriste, gotee le go itshwara. Monna yo a tlaišago mosadi wa gagwe ka mantšu goba mmeleng ga se monnatia, e bile o tla senya tswalano ya gagwe le Jehofa. Mopsalme Dafida, yoo e bego e le monnatia e bile a na le sebete, o itše: “Ge le ferekane, le se ke la dira sebe. Bolelang le nnoši ka dipelong tša lena le le malaong a lena gomme le ikhomolele.”—Ps. 4:4.
“APARANG LERATO”
18. Ke ka baka la’ng go le bohlokwa gore re dule re hlagolela seka sa lerato?
18 Bala 1 Bakorinthe 13:4-7. Lerato ke seka se segolo go di feta ka moka lenyalong. “Aparang lerato leo le bonagatšago lešoko, botho, boikokobetšo, boleta le go se fele pelo. Eupša ka godimo ga dilo tše ka moka, aparang lerato gobane ke setlemo se se phethagetšego sa botee.” (Bakol. 3:12, 14) Lerato la boikgafo la go swana le leo Kriste a le bontšhitšego le tiiša tlemo ya lenyalo. Le dira gore lenyalo le se šišinyege le ge molekane yo mongwe a na le bofokodi bjo bo go tenago, ge a babja kudu, ge go na le mathata a ditšhelete le ge le sa phedišane gabotse le ba bogweng goba ba bogadi.
19, 20. (a) Banyalani ba ka thušwa ke’ng go aga lenyalo le le tiilego le le le thabišago? (b) Re tlo ahlaahla’ng sehlogong se se latelago?
19 Ruri go nyakega boikgafo, go botegelana le maiteko a magolo gore lenyalo le atlege. Go e na le gore banyalani ba arogane ge mathata a tšwelela, ba swanetše go šoma ka thata gore lenyalo la bona le atlege—e sego go fo kgotlelelana. Banyalani ba Bakriste bao ba ineetšego go Jehofa le go botegelana ba tutuetšwa ke go rata Modimo le go ratana gore ba rarolle mathata a bona, ka gobane “lerato le ka mohla ga le fele.”—1 Bakor. 13:8; Mat. 19:5, 6; Baheb. 13:4.
20 Go aga lenyalo le le tiilego le le le thabišago go thata kudu ka gobane re phela ‘dinakong tše di hlobaetšago.’ (2 Tim. 3:1) Eupša ka thušo ya Jehofa, re ka kgona. Lega go le bjalo, banyalani ba sa dutše ba swanetšwe ke go lwantšhana le boitshwaro bja go bola bja lefase le. Sehlogo se se latelago se tla ahlaahla seo banna le basadi ba ka se dirago go šireletša manyalo a bona.
^ ser. 12 Le ge banyalani ba leka go lebalelana le go lokiša mathata a bona, Beibele e dumelela molekane yo a se nago molato go dira phetho ya ge e ba a tla lebalela molekane wa gagwe yo a dirilego bohlotlolo goba go se mo lebalele. (Mat. 19:9) Bala sehlogo se se rego, “Pono ya Beibele: Bohlotlolo—Na bo Swanetše go Lebalelwa Goba ga se bja Swanela go Lebalelwa?” ka go tokollo ya Phafoga! ya August 8, 1995.


text:
Na Dihlatse tša Jehofa di Thibela Dimobi, Dipuku Goba Dikoša tše Itšego?
Aowa. Mokgatlo wa rena ga o sekaseke dimobi, dipuku goba dikoša tše itšego gore o bee molao wa seo ditho tša rena di swanetšego go se phema. Ka baka la’ng?
● Beibele e kgothaletša motho yo mongwe le yo mongwe go tlwaetša ‘matla a gagwe a go hlatha’ gore a kgone go kgethologanya se se nepagetšego le se se fošagetšego.—Baheberu 5:14.
● Mangwalo a re nea melao ya motheo yeo Mokriste a ka naganišišago ka yona ge a kgetha boithabišo. * Go etša dikarolong ka moka tša bophelo, pakane ya rena ke go ‘tšwela pele re kgonthišetša se se amogelegago go Morena.’—Baefeso 5:10.
● Beibele e ruta gore dihlogo tša malapa di na le matla a taolo, ka gona di ka kgetha go se dumelele malapa a tšona go tšea karolo boithabišong bjo itšego. (1 Bakorinthe 11:3; Baefeso 6:1-4) Lega go le bjalo, ka ntle le ka lapeng, ga go na motho yo a nago le tshwanelo ya go thibela difilimi, dikoša goba diopedi tše itšego a re ka gore ga di swanele ditho tša phuthego.—Bagalatia 6:5.
^ ser. 4 Ka mohlala, Beibele e iletša selo le ge e le sefe seo se kgothaletšago go dirišana le meoya e mebe, boitshwaro bjo bo gobogilego bja tša thobalano goba bošoro.—Doiteronomio 18:10-13; Baefeso 5:3; Bakolose 3:8.